title: Jarkko Heikkinen

text: Kaudeksi 2009–2010 Heikkinen palasi Hokkiin. Hänellä oli elokuun 2009 loppuun asti optio SM-liigaan siirtymisestä, mutta se jäi lopulta käyttämättä. Heikkinen palasi myös Hokin kapteeniksi ja oli joukkueen tehokkain puolustaja tehoilla 7+19=26, joilla hän jakoi koko Mestiksen puolustajien pistepörssin kolmannen sijan Jukureiden Ilkka Kallioisen kanssa. Heikkinen oli Hokin tehokkain puolustaja myös kaudella 2010–2011 tehoilla 2+15=17, kaudella 2011–2012 tehoilla 3+11=14 sekä kaudella 2013–2014 tehoilla 7+14=21. Hän jakoi myös kevään 2014 pudotuspelien tehotilaston voiton kolmen muun pelaajan kanssa lukemalla +9. Kaudella 2014–2015 Heikkinen palasi taas kahden vuoden jälkeen Hokin kapteeniksi. Hänen kautensa jäi kuitenkin vain kuuden ottelun mittaiseksi loukkaantumisen vuoksi ja se todettiin päättyneeksi joulukuussa 2014. Myös koko Heikkisen pelaajaura päättyi kyseiseen ylävartalovammaan.


title: Jarkko Heikkinen

text: 13. huhtikuuta 2016 Mestiksen toisessa finaaliottelussa Mikkelin Jukureita vastaan Hokki jäädytti Heikkisen pelinumeron 95. Kaudeksi 2017–2018 hänen ilmoitettiin palaavan kaukaloihin yli kahden ja puolen kauden jälkeen, kun ilman Mestis-lisenssiä jäänyt ja konkurssiin ajautunut Hokki siirtyi Suomi-sarjaan uuden taustayhtiön alaisena. Heikkinen toimi joukkueen kapteenina. Elokuussa 2018 hän teki Hokin kanssa vuoden mittaisen jatkosopimuksen.


title: Jarkko Heikkinen

text: Heikkisellä on vaimo ja kolme poikaa.


title: Minipreço

text: Minipreço on valintamyymäläketju, joka toimii Portugalissa. Ketjun omistaa Dia Portugal, joka kuuluu Carrefour-kauppaketjuun.


title: Minipreço

text: Minipreço-myymälöitä on noin 570 ympäri Portugalia (2014). Osa myymälöistä toimii franchising-periaatteella. Myymälöiden yhteispinta-ala on 166 180 m², ja keskimääräinen myymäläkoko on 352 m². Työntekijöitä on noin 3 500.


title: J-P Valkeapää

text: J-P (Jukka-Pekka) Valkeapää (s. 1977 Porvoo) on suomalainen elokuvantekijä.


title: J-P Valkeapää

text: Valkeapään esikoisohjaus "Muukalainen" (2009) oli samalla lopputyö Taideteolliseen korkeakouluun. Hän sai elokuvasta Kritiikin Kannukset -palkinnon vuonna 2009. Vuonna 2015 sai ensi-iltansa Valkeapään toinen pitkä elokuva "He ovat paenneet", joka voitti neljä Jussi-palkintoa, mukaan lukien parhaan ohjauksen Jussin. Vuosina 2009 ja 2015 Suomen Elokuvaohjaajaliitto valitsi Valkeapään Vuoden elokuvaohjaajaksi. Valkeapää on ohjannut myös kaksi palkittua lyhytelokuvaa, "Silmät kiinni ilman käsiä" (2000) ja "Keinu" (2003).


title: J-P Valkeapää

text: Valkeapäätä verrattiin elokuvan "Muukalainen" perusteella Andrei Tarkovskiin, mutta Valkeapää itse pitää tärkeimpinä innoittajinaan Fritz Langin ja F. W. Murnaun kaltaisia saksalaisia 1920-luvun mykkäelokuvan tekijöitä ajalta "ennen kuin ääni tuli ja lamautti elokuvantekijät kuvaamaan ihmisiä, jotka puhuvat kukkaruukkuun." "Muukalainen" valittiin vuonna 2008 Venetsian elokuvajuhlille Venice Days -esityssarjaan. Samaan sarjaan valittiin vuonna 2014 myös "He ovat paenneet".


title: J-P Valkeapää

text: Nuorena Valkeapää piirsi sarjakuvia omakustanteisiin. Hän on myös työskennellyt graafisena suunnittelijana ja kuvittajana ja tehnyt televisiomainoksia.


title: Terhi (yritys)

text: TerhiTec Oy (Terhi) on suomalainen soutuveneitä ja moottoriveneitä valmistava yritys. TerhiTec Oy:lla on kaksi eri tehdasta, joista Terhi-veneet valmistetaan entisessä Rymättylän kunnassa, nykyisessä Naantalin kaupungissa. Se on Suomen markkinajohtaja pienveneissä lähes 30 prosentin markkinaosuudella valmistamalla yli 5 000 venettä vuodessa. Terhin veneitä on myytävänä noin 20 maassa ja Terhi onkin valmistusmäärältään yksi Euroopan suurimmista venevalmistajista, lukuun ottamatta kumiveneitä. Terhi on kansainvälisesti tunnettu pienvenemerkki, ja kappalemääräisesti noin 40 % Suomesta vietävistä pienveneistä on sen valmistamia. Terhi-veneitä on tehty 43 vuoden ajan yli 200 000 kappaletta.


title: Terhi (yritys)

text: Yritys markkinoi Terhi-nimellä 19 venemallia, Sea Star -nimellä kolmea hyttivenemallia ja yhtä avomallia sekä Silver-Veneet-nimellä 16 venemallia.


title: Terhi (yritys)

text: TerhiTec Oy toimii Naantalin Rymättylässä (päätoimipaikka) ja Ähtärissä (Silver) omistamissaan tiloissa. Vuonna 2010 perustettiin myyntikonttori Tukholmaan. Lisäksi sillä on alihankintavalmistusta Savonlinnassa.


title: Terhi (yritys)

text: Terhi-tuotemerkki perustettiin 1950-luvun puolivälissä, ja Terhi perämoottorien valmistus aloitettiin Jyskän tehtaalla. Perämoottorien markkinoijaksi tuli Korpivaara Oy, joka markkinoi myös vuodesta 1969 alkaen valmistettuja Terhi-veneitä. Alun perin lasikuidusta valmistettuja veneitä tehtiin eri valmistajilla vuoteen 1972 saakka, jonka jälkeen Korpivaaran sisaryhtiö Konemuovi Oy Rymättylässä aloitti veneiden valmistamisen ABS-kestomuovista, josta kaikki Terhi-veneet valmistetaan edelleen.


title: Terhi (yritys)

text: Amer-yhtymä osti Korpivaaran vuonna 1984. Venetehdas irtaantui vuonna 1992 itsenäiseksi yhtiöksi "Terhi Oy:ksi". Vuonna 2005 Terhi Oy liitettiin Otto Brandt -konsernin omistukseen.


title: Terhi (yritys)

text: Vuoden 2009 alussa Terhi Oy osti turkulaisen Port Arthur Oy:n omistaman Sea Star -malliston valmistuksen. Vuoden 2009 lopussa Terhi Oy jatkoi laajenemistaan ostamalla ähtäriläisen Silver Veneet Oy:n liiketoiminnan. Kaupassa Silver-malliston brändi- ja valmistusoikeudet sekä Silverin 70 työntekijää siirtyvät Terhille.


title: Terhi (yritys)

text: Vuonna 2010 Terhi Oy vaihtoi nimensä TerhiTec Oy:ksi selkeyttääkseen viestintäänsä ja erottaakseen yrityksen nimen Terhi-venebrändistä.


title: Terhi (yritys)

text: Terhitec Oy ja sen edeltäjät ovat valmistaneet Terhi-brändiin kuuluvia soutu-, moottori- ja purjeveneitä yhteensä yli 200 000 venettä. Vuonna 2009 Terhi-mallistoon kuului 12 eri moottorivene-, 10 soutuvene- ja yksi purjejollamalli. Lisäksi mallistoon on aikaisemmin kuulunut viisi soutuvene-, 14 moottorivene-, neljä purjevene- ja 19 lasikuituvenemallia sekä yksi kanoottimalli.


title: Terhi (yritys)

text: "Terhi 385" -soutuveneen valmistus aloitettiin vuonna 1981, ja siitä tuli pian Suomen ostetuin vene. Terhi 385 -soutuveneitä on valmistettu yli 40 000 kappaletta.


title: Terhi (yritys)

text: Vuonna 1972 Terhi kehitti ABS-veneen valmistukseen oman teollisen menetelmänsä, jolla veneitä pystyttiin tekemään tehokkaasti sarjatuotannossa. Automaattisella muovauskoneella ABS-kestomuovi muotoillaan veneen sisä- ja ulkokuoriksi, ja kuorien välinen tila vaahdotetaan täyteen vettä imemättömällä polyuretaanivaahdolla. Syntyvä rakenne on luja ja jäykkä, ja lisäksi vene on käytännössä uppoamaton.


title: Terhi (yritys)

text: SeaStar-veneet tehtiin alun perin Kokkolassa perinteisin menetelmin ja käsityönä. Sarjatuotanto alkoi vuonna 1984 ja samalla se nousi yhdeksi suosituimmista venemalleista Suomessa. Nykyisin SeaStar-mallisto valmistetaan TerhiTecin tehtaalla Ähtärissä ja mallistoon kuuluu kaksi 6,60–8,10 metriä pitkää hyttivenemallia (SeaStar 24 Cabin ja 26 Cabin) sekä 6 metrinen pulpettivene SeaStar 20 Open.


title: Terhi (yritys)

text: Silver-veneiden tuotanto alkoi 1990-luvun alussa ja ensimmäinen Silver-vene (Silver Hawk) esiteltiin Helsingin venemessuilla vuonna 1991. Silver-veneet tehdään käyttämällä niin sanottua AluFibre-rakennetta, jossa on yhdistetty merialumiinin ja lujitemuovin hyvät ominaisuudet. Silver oli ensimmäinen venemerkki, joka hyödynsi tätä teknologiaa venevalmistuksessa ja on edelleenkin selkeä johtaja AluFibre-venemarkkinoilla. Mallistoon kuuluu 16 venettä, joista 13 on avomallisia moottoriveneitä, pituudeltaan 4,85–7,30 metriä. Kolme on kattettuja malleja, kaikki pituudeltaan 6,50 metriä.


title: SkiFree

text: SkiFree on Chris Pirih'n suunnittelema tietokonepeli vuodelta 1991. Pirih oli aikaisemmin työntekijä Microsoftilla. Pelin päämäärä on selvä: lasketteleminen alas mäkeä ja varoa vastaantulevia esineitä.


title: SkiFree

text: Pirih suunnitteli pelin omaksi hyödykseen ja huvikseen kotitietokoneellaan. Kun eräs Microsoftin työntekijöistä oli nähnyt Pirih'n pelaamassa peliä työajalla, peli otettiin mukaan seuraavaan Entertainment Packiin.


title: SkiFree

text: Vuonna 1993 Pirih alkoi suunnitella uutta versiota pelistä, mutta muiden töiden vuoksi hän ei ehtinyt saada sitä valmiiksi ennen vuotta 2005. Tämä versio pelistä löytyy nykyään myös Pirih'n internetsivustolta.


title: SkiFree

text: Pelin alussa pelaaja valitsee yhden neljästä pelivaihtoehdosta: Laskettelu, Puulaskettelu, Vapaa tyyli tai ei mitään. Jos ei valitse mitään, on tehtävänä vain lasketella niin kauan kuin mahdollista.


title: SkiFree

text: Pelaajan tultua maaliin hän voi jatkaa matkaa vielä jonkin verran. Tultuaan 2 000 metrin etäisyydelle lähdöstä esiin tulee hirviö, joka yrittää syödä pelaajan. Silloin pelaajan tulee vain lasketella niin kauan kuin mahdollista. Hirviön välttäminen on mahdollista ainoastaan fast-modella, jonka saa käyttöön painamalla F-näppäintä. Jos pelaaja pystyy laskemaan yli 2 000 metriä, tulee hän takaisin lähtöön, ja hirviö katoaa.


title: SkiFree

text: Laskettelurinteestä löytyy erilaisia puita. Suurin osa puista ovat aivan tavallisia, mutta joillakin on jalat, joilla ne kipittelevät ympäriinsä. Joissakin puissa ei ole yhtäkään lehteä. Hypätessään tällaisen yli peluri voi sytyttää puun palamaan.


title: SkiFree

text: Huonommin tunnettu yksityiskohta liittyy laskettelurinteestä löytyviin puunkantoihin. On osoittautunut, että kun peluri kävelee ylöspäin rinnettä ja törmää puunkantoon, puunkanto muuttuu sieneksi.


title: Teuvo Palkki

text: Teuvo Palkki (s. 2. huhtikuuta 1964 Oulu) on suomalainen jalkapallovalmentaja ja entinen jalkapalloilija. Palkki joutui lopettamaan peliuransa sydämen rytmihäiriöiden takia. Hän on toiminut Hämeenlinnan Jalkapalloseuran junioripäällikkönä ja liikuntakoordinaattorina vuodesta 2011.


title: Teuvo Palkki

text: Palkki toimi FC Hämeenlinnan päävalmentajana kaudet 2007–2010. 16.10.2010 Palkki teki joukkueelle viimeisen palveluksen ja valmensi FC:lle Ykkösen sarjapaikan myös kaudelle 2011.


title: Cursed

text: Cursed on yhdysvaltalainen kauhu- ja ihmissusielokuva. Elokuva on vuodelta 2005 ja sen ohjasi Wes Craven Kevin Williamsonin käsikirjoituksesta.


title: Cursed

text: Elokuvan pääosissa ovat Christina Ricci (Ellie), Jesse Eisenberg (Jimmy), Joshua Jackson (Jake) ja Shannon Elizabeth (Becky Morton). Muissa osissa ovat muun muassa Michael Rosenbaum (Kyle), R&B-tähti Mya (Jenny Tate) ja Scott Baio (omana itsenään, ei cameorooli)


title: Cursed

text: Elokuvassa on viittauksia vuoden 1941 elokuvaan "Ihmissusi" kuten nukke joka esittää elokuvan ihmissutta. Myös eräät piirteet jotka viittaavat henkilön toiseen olemukseen ovat yhtäläisiä "Ihmissusi"-elokuvassa esitettyjen kanssa.


title: Antonio Guayre

text: Antonio Guayre Betancor Perdomo (s. 23. huhtikuuta 1980, Las Palmas de Gran Canaria, Espanja) on espanjalainen jalkapalloilija. Hän edustaa tällä hetkellä Espanjan Segunda Divisiónissa pelaavaa Lugosia. Hän on pelipaikaltaan hyökkääjä, mutta pystyy pelaamaan myös laiturina.


title: Antonio Guayre

text: Guayre on Las Palmasin junioriakatemian kasvatteja. Ensiesiintymisensä pääsarjassa hän teki 14. lokakuuta 2000 kotiottelussa Málagaa vastaan.


title: Antonio Guayre

text: Vuonna 2001 hän siirtyi Villarrealiin, jossa hän oli joukkueensa yksi tärkeistä hyökkäyssuunnan pelaajista. Hän ei kuitenkaan koskaan ollut joukkueessa selvä avauskokoonpanon pelaaja. Viiden kauden jälkeen Villarrealissa Guayre siirtyi samalla sarjatasolla pelanneeseen Celta Vigoon. Seuraavat kaksi kautta Celta Vigossa olivat kuitenkin rikkonaisia loukkaantumisista johtuen. Guayre pelasikin näinä kausina yhteensä vain 19 ottelua.


title: Antonio Guayre

text: Vuonna 2008 Guayre teki paluun pääsarjaan, kun hän siirtyi takaisin Espanjan korkeimmalle sarjatasolle nousseesseen Numanciaan. Kausi alkoi kuitenkin jälleen kerran loukkaantumishuolilla. 11. tammikuuta 2009 Guayre pääsi vihdoin tekemään paluun ja hän pääsi vaihdosta kentälle kotiottelussa Getafea vastaan.


title: Antonio Guayre

text: Heinäkuussa 2009 Guayre palasi kasvattajaseuraansa Las Palmasiin.


title: Antonio Guayre

text: 9. helmikuuta 2005 Guayre teki ensiesiintymisensä Espanjan maajoukkueessa vuoden 2006 MM-kilpailuiden karsintaottelussa San Marinoa vastaan. Guayre ei ole tämän jälkeen pelannut otteluita maajoukkueessa.


title: Ludolf von Alvensleben (kenraali)

text: Ludolf von Alvensleben (11. marraskuuta 1844 Potsdam − 8. joulukuuta 1912 Halle) oli preussilainen kenraalimajuri.


title: Ludolf von Alvensleben (kenraali)

text: Ludolf von Alvenslebenin suku oli aatelinen. Hänen isänsä oli kenraaliluutnantti Hermann von Alvensleben ja äitinsä Karoline von Alvensleben, syntyjään von Kalitzsch. Hän avioitui Antoinette Freiin von Ricoun kanssa, ja pari sai neljä lasta, joista yksi oli tuleva SS-kenraali Ludolf von Alvensleben.


title: Ludolf von Alvensleben (kenraali)

text: Koulusta päästyään Alvensleben liittyi 1864 Potsdamissa armeijaan ja osallistui Tanskaa (1864), Itävaltaa (1866) ja Ranskaa (1870-71) vastaan käytyihin sotiin, joissa kaatui kaksi hänen kolmesta veljestään.


title: Ulvonta

text: Ulvonta ("The Howling") on yhdysvaltalainen ihmissusielokuva vuodelta 1981. Se pohjautuu yhdysvaltalaisen Gary Brandnerin samannimiseen romaaniin. Elokuvan käsikirjoituksen muokkasi John Sayles ja sen ohjasi Joe Dante.


title: Ulvonta

text: Elokuva on tunnettu Rob Bottinin luomista erikoistehosteista, joilla muodonmuutokset ihmissudeksi saatiin toteutettua realistisen tuntuisesti. Onnistuneiden tehosteiden, näkökulmassa ihmissudesta suhteessa muuhun yhteiskuntaan ja käyttämänsä huumorin ansiosta elokuvaa pidetään lajityyppinsä parhaimpiin kuuluvana.


title: Ulvonta

text: "Video-oppaassa" vuodelta 1994 Bello Romano kutsuu elokuvaa yhdeksi modernin kauhuelokuvan perusteoksista ja antaa sille neljä tähteä viidestä, mikä vastaa sanallista arviota ”erinomainen”.


title: Cun

text: Cun (寸 pinyin: cùn; Wade-Giles: ts'un) on perinteinen kiinalainen suhteellinen pituusmitta. Sen määritelmä on peukalon leveys tai keskisormen keskifalangin pituus. Etusormen kahden falangin pituus on kaksi cunia. Etu- ja keskisormen yhteisleveys on 1,5 cunia. Neljä sormenleveyttä etusormen ensimmäisen nivelen kohdalta mitattuna on kolme cunia.


title: Cun

text: Cun on yksi kymmenesosa "chi"tä eli kiinalaista jalkaa. Kun mitat standardisoitiin, cunin mitaksi määritettiin ~3.715 cm, joka on käytössä Hongkongissa. 1900-luvulla Kiinan kansantasavallassa mitat standardisoitiin metrijärjestelmään sopiviksi. Cunin mitta 3 1/3 cm on käytössä Kiinassa ja Taiwanilla.


title: Cun

text: Japanissa vastaavan mitan "sun"in standardi on 1000/33 mm (~3.030 cm).


title: Cun

text: Cun-mitalla mitataan akupunktiossa akupisteiden sijainti. Tällöin mitta on yhä suhteellinen eli ihmisen oman kehon mukainen. Täten lapsen cun on lyhyempi kuin aikuisen cun. Eri ruumiinosien mitoitus on määritelty käyttäen cunia. Esimerkiksi silmän leveys silmäkulmasta silmäkulmaan on 1 cun, otsan korkeus on 3 cunia, lapaluiden väli 6 cunia, olkavarren pituus kainalosta 9 cunia ja reiden pituus pakaran alareunasta polvitaipeeseen 14 cunia.


title: Eislebenin verinen sunnuntai

text: Eislebenin verinen sunnuntai () oli kansallissosialististen puolisotilaallisten järjestöjen SA-joukkojen ja SS:n järjestämä hyökkäys Saksan kommunistista puoluetta vastaan vuonna 1933.


title: Eislebenin verinen sunnuntai

text: Adolf Hitlerin johtama kansallissosialistinen puolue oli noussut valtaan Saksassa 30. tammikuuta 1933. Käydessään kamppailua poliittisesta vallasta äärioikeistolainen puolue oli käynyt useita väkivaltaisia yhteenottoja kommunistien kanssa.


title: Eislebenin verinen sunnuntai

text: Sunnuntaina 12. helmikuuta 1933 kommunistinen puolue järjesti lasten- ja nuortenjuhlan eislebeniläisessä työväenopistossa. Yllättäen noin 500 SA-joukkojen ja SS:n jäsentä hyökkäsi tilaisuuteen. Osa natseista avasi summittaisen tulen kohti väkijoukkoa osan pahoinpidellessä lähimpiä lapioin, vasaroin ja ketjuin. Hyökkäyksessä kuoli kolme ja 25 loukkaantui vakavasti. SA- ja SS-miehet myös vangitsivat joitakin kommunisteja, jotka vietiin keskitysleirille. Kun väkijoukko oli paennut, hyökkääjät tuhosivat työväenopistorakennuksen. Hyökkäyksen takana olivat kansallissosialistisen puolueen aluejohtaja Rudolf Jordan ja SS-johtaja Hermann Florstedt sekä Ludolf von Alvensleben, josta tuli myöhemmin SS-kenraali.


title: Eislebenin verinen sunnuntai

text: Toisen maailmansodan jälkeen vuosina 1949–1950 itäsaksalainen oikeusistuin tuomitsi 31 mukana ollutta hyökkääjää eripituisiin vankeusrangaistuksiin.


title: Eislebenin verinen sunnuntai

text: Eislebenin verisen sunnuntain 75-vuotismuistopäivää vietettiin 15. helmikuuta 2009.


title: Reichsmarine

text: Reichsmarine oli Saksan merivoimien nimitys Weimarin tasavallan aikana 1919–1933 ja natsi-Saksan kahden ensimmäisen vuoden aikana. Reichsmarine oli alkuun Weimarin ajan puolustusvoimien Reichswehrin merivoimat. Kun Adolf Hitler aloitti Saksan uudelleenvarustamisen, siitä tuli vuonna 1935 natsi-Saksan asevoimiin Wehrmachtiin kuulunut Kriegsmarine.


title: Reichsmarine

text: 11. marraskuuta 1918 allekirjoitettu Versailles’n rauha päätti ensimmäisen maailmansodan. Sopimuksen toisen osan luku V (Artiklat 181-197) rajoittivat Weimarin tasavallan laivaston tonniston määrää ja laatua sekä uudistamisrytmin. Laivaston miesmääräksi oli asetettu 15 000, sukellusveneet ja laivaston ilmavoimat olivat kiellettyjä. Laivaston koko oli rajoitettu kuuteen vanhaan taistelulaivaan, kuuteen risteilijään ja 12 hävittäjään. Vanhentuneet taistelulaivat saatettiin korvata korkeintaan 10 000 tonnin aluksilla 20 vuoden kuluttua korvattavan aluksen vesillelaskusta.


title: Reichsmarine

text: Saksan keisarikunnan laivasto oli lakkautettu ensimmäisen maailmansodan päättyessä tappioon. Saksan hallitus antoi 16. huhtikuuta 1919 jo ennen rauhansopimuksen vahvistamista lain "Vorläufige Reichsmarinen" perustamisesta. Laivaston ensimmäiseksi komentajaksi nimettiin vara-amiraali Adolf von Trotha. Vorläufige Reichsmarine nimettiin Reichsmarineksi 31. maaliskuuta 1921, ja samalla laivastosta tuli täysivaltainen puolustushaara.


title: Reichsmarine

text: Muiden puolustushaarojen lailla Reichsmarine yritti kiertää rauhansopimuksen ehtoja lähes koko olemassaolonsa ajan. Se rakensi muun muassa taistelulaivoja pienempiä taskutaistelulaivoja, joiden tulivoima oli kuitenkin verrattain suuri. Se myös rakennutti sukellusveneitä ulkomaisilla alihankkijoilla. Liittoutuneiden valvontakomissio oli osittain selvillä Reichsmarinen salaisesta varustelusta, mutta katsoi sitä läpi sormien, sillä Saksan laivastoa pidettiin toisaalta tärkeänä Itämeren alueen tasapainottavana tekijänä esimerkiksi kommunistisen Neuvostoliiton uhkaa vastaan.


title: Reichsmarine

text: Taistelulaivat muodostivat edelleen vuonna 1922 laivaston rungon, mutta Versaillesin rauhansopimuksessa rajoittama palveluksessa pidettävä miesmäärä mahdollisti ainoastaan neljän taistelulaivan pitämisen aktiivipalveluksessa samanaikaisesti.


title: Reichsmarine

text: Versaillesin rauhansopimus mahdollisti kahdeksan 6 000 tonnin kevyen risteilijän pitämistä. Aluksista ei kuitenkaan saanut olla kuin kuusi palveluskäytössä samanaikaisesti. Alusten korvaaminen uusilla sai tapahtua aikaisintaan 20 vuotta vesille laskusta.


title: Reichsmarine

text: Versaillesin rauhansopimuksen mukaan Reichsmarinella sai olla 12 hävittäjää ja 12 torpedovenettä sekä näiden lisäksi aluksia sijoitettuna materiaalireserviin eli varaosiksi. Hävittäjäyksikkö koostuikin merikelpoisista Keisarillisen laivaston 1911–1913 rakennetuista hävittäjistä. Alukset olivat kuitenkin jo vanhentuneita, ja useimmiten ne luokiteltiin torpedoveneiksi.


title: Reichsmarine

text: Vuosien 1921–1923 aikana alusten kattilat vaihdettiin ja niihin asennettiin kaksi 105 millimetrin 45 kaliiperin tykkiä. G-sarjan alusten pituutta kasvatettiin, ja niiden uppouma kasvoi noin 15 prosenttia. Alusten nimien ensimmäinen kirjain viittasi rakennuttajaan: V = AG Vulcan, S = Schichau ja G = Germaniawerft. Jäljellä olevien alusten etukirjain vaihdettiin 1937 T:ksi (Torpedoboot), ja samalla alukset numeroitiin uudelleen.


title: Reichsmarine

text: Lisäksi laivastoon kuului 12 torpedovenettä (T151-158, T175, T185, T190 ja T196), jotka oli rakennettu 1906–1907, ja reserviin oli sijoitettuna seitsemän. Laivastoon kuului keveitä yksiköitä, kuten 38 miinanraivaajaa ja runsaasti erilaisia veneitä, koska Saksa oli velvoitettu raivaamaan miinat Pohjanmereltä ja Itämereltä. Miinanraivaamiseen käytetyt alukset kuitenkin riisuttiin aseista.


title: Juho Sattuma

text: Juho Väinö Grönqvist myöh. Sattuma () oli suomalainen jääkäriluutnantti. Hän oli sotilaskoulutuksensa Saksassa saamut jääkäri.


title: Juho Sattuma

text: Sattuman vanhemmat olivat leipuri Heikki Emil Grönqvist ja Amanda Tolonen. Hänet vihittiin avioliittoon vuonna vasta 1925 Margit Alice Lindforsin kanssa. Sattuma kävi kansakoulun ja suoritti yksityisesti viidennen luokan Helsingin suomalaisessa lyseossa vuonna 1921. Sotilaskoulutusta hän sai jääkätialiupseereille järjestetyillä aktiiviupseerikursseilla Kadettikoulussa vuonna 1920 ja Taistelukoulun joukkueenjohtajakurssilla vuonna 1930.


title: Juho Sattuma

text: Grönqvist liittyi vapaaehtoisena Saksassa sotilaskoulutusta antavaan Jääkäripataljoona 27:n täydennysjoukkoon 29. kesäkuuta 1916, josta hänet siirrettiin pataljoonan 3. komppaniaan 5. joulukuuta 1916. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella. Pataljoonan rintamalta paluun jälkeen hänet siirrettiin 23. syyskuuta 1917 alkaen pioneerikomppaniaan. Hän osallistui Libaussa vuonna 1917 järjestetyille rautatienrakennuskursseille.


title: Juho Sattuma

text: Sattuma astui 11. helmikuuta 1918 Suomen armeijan palvelukseen Saksassa, ensin vannottuaan valan Suomen valtiolle ja allekirjoitettuaan palvelusitoumuksensa Suomen armeijalle. Tässä tilaisuudessa hänet ylennettiin aliupseeriksi. Hän saapui takaisin Suomeen (Vaasaan ) 25. helmikuuta 1918 jääkärien pääjoukon mukana. Vaasasta hänet sijoitettiin Suomen Valkoiseen armeijaan aluksi 1. Jääkärirykmentin 1. jääkäripataljoonan 4. komppaniaan, josta hänet siirrettiin 25. maaliskuuta 1918 Kuolajärven pataljoonan 2. komppaniaan. Kuolajärven pataljoonassa hän toimi joukkueenjohtajana ja otti osaa taisteluihin Kivisalmella ja Kilislammella.


title: Juho Sattuma

text: Sattuma palveli sisällissodan jälkeen joukkueenjohtajana Lapin I rajavartiopataljoonan ja Lapin ryhmän II pataljoonan 2. komppaniassa. Hänet siirrettiin 15. tammikuuta 1919 alkaen Itämeren jalkaväkirykmentti 1:een. Armeijasta hän erosi 26. syyskuuta 1919, mutta jatkoi vielä Humppilan suojeluskunnan paikallispäällikkönä, johon tehtävään hän oli ryhtynyt 26. helmikuuta 1919 vielä 15. lokakuuta 1919 saakka, jolloin hänet määrättiin Suojeluskuntain päällystökoulun vääpeliksi. Päällystökoulusta hänet siirrettiin 1. lokakuuta 1920 toimistoupseeriksi Yleisesikunnan liikekannallepano-osastolle. Tänä aikana hän vaihtoi sukunimensä Sattumaksi vuoden 1922 aikana. Seuraavaksi hänet siirrettiin 30. kesäkuuta 1925 alkaen nuoremmaksi upseeriksi Autopataljoonaan ja edelleen 11. huhtikuuta 1929 alkaen Helsingin komennuskomppaniaan. Edellä mainituissa yksiköissä hän hoiti adjutantin ja ajoittain komppanianpäällikön tehtäviä. Sattuma erosi armeijasta toistamiseen 13. helmikuuta 1932 ja työskenteli sen jälkeen toimitusjohtajana perustamassaan liike. ja mainostoimistossa.


title: Juho Sattuma

text: Sattuma osallistui talvisotaan talousupseerina 7. Asevarikko-osastossa. Välirauhan aikana hän jatkoi samassa tehtävässä, kunnes jatkosodan puhjettua hänet siirrettiin joukkueenjohtajaksi Mäntän Harjoituskeskuksen Huoltokomppaniaan. Myöhemmin vuonna 1941 hänet siirrettiin Täydennysosaston päälliköksi Juvalle. Myöhemmin hänet siirrettiin joukkueenjohtajaksi 89. Perävaunuautokomppaniaan, josta hänet siirrettiin toimistoupseeriksi Helsingin suojeluskuntapiirin Liikennetoimistoon, missä hän palveli vuoteen 1942 saakka, jolloin hänet kotiutettiin. Hänet haudattiin Hietaniemen hautausmaahan.


title: The Wrestler – painija

text: The Wrestler – painija on vuonna 2008 ensi-iltansa saanut Darren Aronofskyn ohjaama urheilu- ja ihmissuhdedraamaelokuva. Se kertoo 1980-luvulla parhaat päivänsä viettäneestä showpainijasta Randy ”The Ram” Robinsonista (Mickey Rourke), jonka sydän kuitenkin pettää erään ottelun aikana. Hän on pakotettu lopettamaan uransa, minkä jälkeen hän alkaa korjata välejä aikuisen tyttärensä kanssa. Halu palata kehään kuitenkin kasvaa, kun normaalin elämän viettäminen osoittautuu liian vaikeaksi.


title: The Wrestler – painija

text: Elokuvaa on luonnehdittu Mickey Rourken paluuelokuvaksi ja sai lukuisia palkintoja ja ehdokkuuksia.


title: Santajoki

text: Santajoki () on Suomenlahteen laskeva joki Suomessa ja Venäjällä. Joesta käytetään myös nimeä Kaltonjoki. Joen vesistöalueen latvaosat sijaitsevat Suomen puolella Lappeenrannan kaupungin alueella. Alajuoksu sijaitsee Venäjän puolella Viipurin piirin alueella ja entisen Säkkijärven kunnan alueella. Vesistön pinta-alasta on Suomen puolella 122 km² ja Venäjän puolella 65 km².


title: Santajoki

text: Santajoki saa alkunsa entisen Ylämaan kunnan eteläosista Ottojärven (pinnan korkeus 45,1 metriä merenpinnasta) ympäristöstä. Täältä joki virtaa kaakkoon järvireittinä Ylijärven, Husujärven, Myllylammen ja Ylä-Sammalisen kautta Ala-Sammaliseen, joka rajoittuu rajavyöhykkeeseen. Venäjän puolella alajuoksulla sijaitsee entisen Säkkijärven kunnan kirkonkylä Säkkijärvi. Jokisuussa oli Santajoen kylä.


title: Virtain vanhainkodin palo

text: Virtain vanhainkodin palo Virtain Jäähdyspohjassa 23. tammikuuta 1979 oli Suomen toiseksi eniten ihmishenkiä vaatinut tulipalo. Lapinlahden kunnalliskodin mielisairasoston tulipalossa 22.4.1966 kuoli 31 potilasta. Virroilla sai surmansa 27 vanhusta.


title: Virtain vanhainkodin palo

text:
Puolitoistakerroksinen hirsirakenteinen vanhainkoti oli rakennettu vuonna 1911, ja sen pohjapiirros oli E-kirjaimen muotoinen. Rakennuksen arvellaan olleen virtolaissyntyisen arkkitehdin Onni Tarjanteen suunnittelema. Vanhainkoti sijaitsi aivan Virtain ja Ruoveden välisen maantien (myöhemmin kantatie 66, nykyisin yksityinen Lakarintie) varressa hieman alle 10 kilometriä Virtain keskustasta. Laitoksessa oli vuoden 1979 alussa hoidettavana kaikkiaan 69 vanhusta, joiden keski-ikä oli 80 vuotta. Hoitohenkilöstöä oli 16 ja muuta henkilökuntaa kahdeksan.
Vaikka rakennus oli peruskorjattu 1950-luvun alussa ja uudelleen vuonna 1978, sen paloturvallisuus oli edelleen heikko. Vanhainkodissa oli suoritettu lain mukainen palotarkastus kahdesti vuodessa, viimeksi lokakuussa 1978. Rakennuksessa olleet palovaroittimet oli testattu edellisenä päivänä ja todettu toimiviksi. Ilmeisesti ne olivat kuitenkin hälyttäneet tavallista myöhemmin, sillä niiden toiminta perustui lämpötilan nousuun eikä savuun. Myöhemmin tehdyssä polttokokeessa selvisi, että 70 asteessa laukeavat lämpötilatunnistimet johtivat hälytykseen vasta, kun huoneen yleissyttyminen oli jo tapahtunut ja lämpötila katossa oli 800-900 astetta. Ratkaiseviksi tekijöiksi suurpalon syntymiseen tutkijalautakunta totesi rakennuksen sisäjärjestelyt sekä useat paloa levittävät sisustusmateriaalit.


title: Virtain vanhainkodin palo

text: Virtain palokunta sai hälytyksen vanhainkotiin tiistaina aamuyöllä kello 4.44. Palokunnan saapuessa paikalle rakennuksen katto oli jo osittain romahtanut. Palon laajuuden selvittyä hälytettiin apua useista naapurikunnista. Palo oli saanut alkunsa rakennuksen keskiosasta, todennäköisesti erään asukkaana olleen vanhan miehen tupakoinnista tai tulitikusta, joka oli sytyttänyt ikkunan vieressä olleen sängyn palamaan. Tuli tarttui akryylimuoviseen verhoon, joka suli kiinni ikkunaan ja sytytti myös huoneen seinän ja lattian. Palon jälkeen yhdestä pystyyn jääneestä yleisosaston potilashuoneesta rekonstruoitiin täydellinen kopio huoneesta, jossa vanhan miehen epäiltiin pitäneen tuhoisan tupakkatauon. Kopiosängylle pudotettiin tulitikku, eikä huoneeseen ollut enää asiaa kuuden minuutin jälkeen. Ikkunan lämpölasi räjähti rikki, ja tuli pääsi räystään kautta ullakolle. Palavan potilashuoneen ovi oli auki käytävään, samoin kaikki käytävien palo-ovet oli jätetty auki. Savu täytti palon havaitsemisesta kymmenessä minuutissa koko rakennuksen käytävätilat estäen pelastusyritykset sisäkautta. Paloturvallisuuden parantamiseksi sisäseinien ja -kattojen pintaverhoilut oli uusittu vuonna 1977 paloa hidastavilla materiaaleilla. Niiden alle oli kuitenkin jätetty mm. haltex-levyjä, ja sekä seinälevytyksen ja hirsiseinän välissä että alaslasketun sisäkaton välissä oli isot ilmavälit, joita pitkin palo eteni koko rakennukseen. Rakennus tuhoutui perustuksiaan myöten yleisosaston päätyä lukuun ottamatta, samoin tuhoutui kaikki rakennuksessa ollut irtaimisto, muun muassa potilaskortit, lääkkeet ja lääkemääräykset.


title: Virtain vanhainkodin palo

text: Rakennuksessa oli palon syttyessä 43 vanhusta ja kaksi yöhoitajaa. Yöhoitajat ja talonmies saivat avustettua rakennuksesta ulos ainoastaan 13 vanhusta. Palokunnan savusukeltajat saivat sairasosastolta ikkunoiden kautta pelastettua vielä kolme potilasta. Kun savusukeltajat siirtyivät pelastamaan yleisosaston potilaita, nämä olivat jo menehtyneet savumyrkytykseen. Vanhin menehtyneistä oli 94-vuotias. Pelastustöitä johtanut Virtain palopäällikkö sai savumyrkytyksen ja yksi palomies lieviä palovammoja. Palon jälkiraivauksessa avustivat vapaaehtoiset varusmiehet Keuruun varuskunnasta. Viimeinen palon uhri löydettiin raunioista vasta kolme päivää myöhemmin perjantaina. Pelastuneet vanhukset majoitettiin tilapäisesti aluksi Virtain seurakuntakeskukseen ja myöhemmin vanhainkodin kiviseen palolta säästyneeseen piharakennukseen, kun se oli saatu kuntoon.


title: Virtain vanhainkodin palo

text: Palon uhrit siunattiin yhtä aikaa neljässä eri paikassa ympäri Virtain kaupunkia lauantaina 17. helmikuuta. Virtain kirkossa pidetty tilaisuus, jossa puhuivat Lapuan piispa Yrjö Sariola ja pääministeri Kalevi Sorsa, televisioitiin.


title: Virtain vanhainkodin palo

text: Palaneen vanhainkodin paikalla on vuonna 1989 paljastettu muistomerkki. Uusi ajanmukainen vanhainkoti, jonka rakentamista oli alettu suunnitella jo ennen paloa, valmistui Virtain keskustaan terveyskeskuksen yhteyteen helmikuussa 1981.


title: Virtain vanhainkodin palo

text: Sisäministeriö nimesi välittömästi onnettomuuden jälkeen tutkijalautakunnan, jonka raportti johti vanhusten asuntoja koskeneiden paloturvallisuusmääräysten huomattavaan tiukentamiseen. Tutkijalautakunta teki useita laitosten paloturvallisuuden parantamiseen tähtääviä suosituksia. Näitä olivat mm. entistä tarkempi irtaimiston, tekstiilien ja pintamateriaalien valinta niiden paloherkkyyden mukaan, tupakoinnin salliminen ainoastaan siihen varatussa tilassa henkilökunnan valvomana ja itse sulkeutuvat palo-ovet.


title: Lazy Jones

text: Lazy Jones on David Whittakerin kehittämä tasohyppely. Pelin julkaisi Terminal Software vuonna muun muassa Commodore 64-, MSX- ja ZX Spectrum -kotitietokoneille. Pelin kehittänyt Whittaker on myöhemmin tullut tunnetuksi pelimusiikeistaan.


title: Lazy Jones

text: Sen peliympäristönä toimii kuvitteellinen hotelli, jossa pelin päähenkilö on hotellin talonmies, joka velvollisuuksiensa sijasta tunkeutuu hotellihuoneisiin pelaamaan erilaisia videopelejä. Näitä ala- tai minipelejä on kaikkiaan noin 15. Ne muodostavat koko pelin olennaisimman osan, joskin päähenkilö joutuu välillä tekemään muutakin, kuten väistelemään esimiestään siirtyessään huoneesta toiseen.


title: Antti Lieroinen

text: Antti Lieroinen tai Liera (k. 1643, Ruovesi) oli suomalainen Virtain Jäähdyspohjassa elänyt noita, joka tuomittiin oikeudessa noituudesta kuolemaan ja poltettiin roviolla.


title: Antti Lieroinen

text: Lieroinen oli kotoisin Savosta Pieksämäen pitäjän Leppienjärven kylästä, ja myös hänen isänsä tunnettiin noitana. Lieroisen aikaisemmat elämänvaiheet eivät ole tiedossa, mutta 1634 hän eli itsellisenä Keuruun Pihlasten kylässä. Seuraavana vuonna Lieroinen muutti Virtain Knuuttilaan (nyk. Jäähdyspohja) vaimonsa Kirsi Vihoittaren, kahden tyttärensä ja isänsä kanssa.


title: Antti Lieroinen

text: Lieroinen tunnettiin siitä, että hän kykeni selvittämään varkauksia ja hankkimaan myös varastetun tavaran takaisin. Oman kertomansa mukaan häntä avusti henki, joka kertoi hänelle unessa tavaran kätköpaikat ja saattoi haluttaessa vahingoittaa myös varasta. Lieroisen kerrottiin myös näkevän unessa etukäteen, kuka oli hänen luokseen tulossa ja mikä hänen asiansa oli. Hänen luokseen saapui avunhakijoita pitkienkin matkojen takaa, ja jos varkauden uhri sitä vaati, Lieroinen saattoi myös aiheuttaa varkaalle jopa hengenmenetyksen. Lieroinen totesi kuitenkin aina, että vastuu tästä siirtyi asiakkaalle: "Sinun sielusi päälle minä teen ja en omani". Tämä varkaan merkitsemiseksi kutsuttu toimi saattoi Lieroisen lopulta oikeuden eteen, sillä häntä alettiin epäillä useista kuolemantapauksista.


title: Antti Lieroinen

text: Syksyllä 1643 Turun hovioikeuden presidentin Jöns Kurjen lähettämä hovioikeuden viskaali Anders Israelsson valvoi Lieroisen kuulusteluja Ruoveden käräjillä. Lieroista syytettiin Vesilahden Iloisten kylästä kotoisin olleen Heikki Matinpojan kuolemasta. Tämän isä Matti Eskonpoika oli tullut Lieroisen luo Jäähdyspohjaan etsimään apua kokemiinsa varkauksiin sekä huonoon hevosonneensa yhdessä toisen vesilahtelaisen miehen Martti Villenpojan kanssa. Miehet olivat juopotelleet Lieroisen kanssa, ja he pyysivät Lieroista selvittämään useita heille sattuneita varkauksia. Lieroinen suostuikin maksua vastaan merkitsemään Eskonpojalta kuoreita vieneen varkaan ja kertomaan, mistä varastetut tavarat löytyisivät. Kun Matti Eskonpoika palasi kotiinsa, oli sillä välin hänen poikansa Heikki Matinpoika tapettu. Tämä oli myynyt kuoreet isänsä tietämättä.


title: Antti Lieroinen

text: Lieroisen väitettiin myös aiheuttaneen ruoveteläisen sotamies Yrjö Braskin kuoleman neljä vuotta aiemmin. Brask oli uhannut keriä Lieroisen tukan, jolloin tämä uhkasi, että Brask "ei eläisi kauan, ja että hän ei saisi hyvää loppua". Brask kuolikin pian tämän jälkeen käveltyään metsässä vahingossa omaan karhuansaansa. Vesilahden kappalainen Krister Jacobi Wesilaxius puolestaan todisti, että hänen veljensä siltavouti Yrjö Jaakonpoika oli pyytänyt Lieroista selvittämään, kuka oli varastanut häneltä hopeasoljen (toisen lähteen mukaan kysessä oli hopeinen tarjotin). Viljakappaa vastaan Lieroinen ilmoitti merkinneensä varkaan puhkaisemalla tämän silmän. Kun Yrjö Jaakonpoika palasi kotiin, toisen silmänsä menettänyt kappalaisen piika oli palauttanut hänelle soljen. Lieroista syytettiin myös Ruovedellä sattuneesta Pekkasen talon tulipalosta. Talossa oli aiemmin tapahtunut hernevarkaus, ja Lieroinen oli luvannut merkitä varkaan. Varas olikin kuulunut talonväkeen, ja Lieroisen uskottiin aiheuttaneen näin tulipalon.


title: Antti Lieroinen

text: Noituussyytteiden lisäksi Lieroisen epäiltiin tehneen aviorikoksen Pirkkalan Ylöjärven kylästä kotoisin olleen Valpuri-nimisen naimisissa olleen naisen kanssa. Lieroinen ei myöskään ollut käynyt Ruovedellä kirkossa kymmeneen vuoteen ja ripilläkin viimeksi 22 vuotta aikaisemmin. Lieroinen itse kiisti kaikki syytteet häntä vastaan.


title: Antti Lieroinen

text: Lieroinen tuomittiin Ruoveden käräjillä mestattavaksi ja poltettavaksi roviolla kolmesta eri rikoksesta: taposta, huoruudesta ja noituudesta. Seuraavaksi hänet vietiin Hämeenkyrön käräjille, joilla häntä syytettiin kolmesta Hämeenkyrössä tapahtuneesta kuolemantapauksesta. Myös täällä Lieroinen tuomittiin mestattavaksi ja poltettavaksi taposta ja noituudesta. Lieroinen kuljetettiin Hämeenkyröstä Turun linnaan, ja lopulta hänen tapaustaan käsiteltiin Turun hovioikeudessa, joka tuomitsi Lieroisen kuolemaan noituudella surmaamisesta, huoruudesta ja murhapoltosta. Hovioikeus oli erityisen kiinnostunut Lieroisen apunaan käyttämästä hengestä eikä uskonut Lieroisen vakuutusta siitä, että henki oli peräisin Jumalasta. Lieroisen tuomion täytäntöönpanosta ei ole säilynyt asiakirjatietoja, mutta kansanperinteen mukaan hänet kuljetettiin Ruovedelle ja poltettiin roviolla neljännespeninkulman päässä Ruoveden kirkolta sijainneessa "Lieransaaressa". Lieroiselta apua hakenut Matti Eskonpoika tuomittiin Vesilahden käräjillä vuonna 1643 kuolemaan, ja siltavouti Yrjö Jaakonpoika tuomittiin 1645 sakkorangaistukseen.


title: Antti Lieroinen

text: Ruovedellä asunut kirjailija Heikki Asunta kirjoitti Antti Lieroisesta runon "Lieran savu". Ruovedellä on 1960-luvulta lähtien järjestetty "Noitakäräjät"-kesätapahtuma, jonka yhteydessä on esitetty Oiva Hernesniemen Lieroisesta kirjoittamaa näytelmää. Tämä näytelmä on ollut myös Jukka Linkolan kansanoopperan "Lieran poika" (1993) libreton pohjana.


title: Kehl

text: Kehl on kaupunki Baden-Württembergin osavaltion länsiosassa Saksassa noin 60 kilometriä Karlsruhesta etelään. Se sijaitsee Ylä-Reinin alangolla Ranskan rajan välittömässä läheisyydessä. Kehlistä voi siirtyä kävelysiltaa pitkin naapurikaupunki Strasbourgiin. Vuosisatojen saatossa Kehl on kuulunut useisiin valtakuntiin. 1900-luvulla Ranska miehitti kaupunkia kahteen otteeseen.


title: Kehl

text: Kehlin naapurikuntia pohjoisesta myötäpäivään ovat Rheinau, Appenweier, Willstätt, Offenburg, Schutterwald ja Neuried (kaikki Ortenaukreisin piirikunnassa). Lännessä kaupunki rajoittuu Reiniin ja Alsacen pääkaupunkiin Strasbourgiin. Kehl sai nykyisen muotonsa 1970-luvun mittavissa kuntaliitoksissa.


title: Kehl

text: Varhaisin kirjallinen maininta Kehlistä on vuodelta 1038. Ensimmäistä siltaa Reinin yli Strasbourgiin alettiin rakentaa 1333. Kehlin ja Strasbourgin välillä on ollut vakituinen siltayhteys vuodesta 1388. Tuolloin Kehliä alettiin pitää Strasbourgin puolustuksen kannalta merkittävänä. Kehlin linnoitusta alettiin rakentaa 1683 sotilasarkkitehti Sébastien Le Prestre de Vaubanin johdolla.


title: Kehl

text: Kaupunkioikeudet Kehlille myönnettiin vuonna 1774. Kehl kuului vuoroin Ranskalle, Itävallalle ja Badenille. Vihdoin 1815 Kehl liitettiin Badeniin ja linnoitus purettiin. Rautatiesilta Reinin yli avattiin 11. toukokuuta 1861. Silta mahdollisti suoran rautatieyhteyden Pariisin ja Wienin välille. Ranskan–Preussin sodassa 1870–1871 Kehl joutui ranskalaisten hyökkäysten kohteeksi ja kärsi vakavia vaurioita.


title: Kehl

text: Ensimmäisen maailmansodan jälkeen Ranska miehitti Kehliä vuodesta 1919 vuoteen 1930. Toisen maailmansodan aikana Kehlistä tehtiin Strasbourgin esikaupunki. Erikoisasema säilyi myös sodan jälkeen vuoteen 1953. Vuonna 1960 avattiin 245-metrinen Eurooppasilta ("Europabrücke") Kehlin ja Strasbourgin välille.


title: Kehl

text: Kehlin piirikunta lakkautettiin 1973 ja kaupunki liitettiin uuteen Ortenaukreisin piirikuntaan.


title: Kehl

text: Nyky-Kehlin kaupunginosista kolmesta on asiakirjamaininta ensimmäiseltä vuosituhannelta. Kork on mainittu Eschaun luostarin dokumentissa vuodelta 778. Kork oli paikallisen metsäosuuskunnan keskus. Se liitettiin Kehliin 1971. Korkin kuntakeskus muodostaa hyvin säilyneen arkkitehtonisen kokonaisuuden 1800-luvulta. Bodersweier mainitaan ensimmäisen kerran 884 muodossa "Bothalaswileri". Auenheimista on mainita vuodelta 888 muodossa "Ouuanheim". Auenheim ja Bodersweier liitettiin Kehliin 1975. Muista kaupunginosista varhaisin maininta on seuraavasti: Leutesheim 1233 muodossa "Lutensheim", Neumühl 1271 muodossa "apud novum molendinum", Marlen 1282 muodossa "Marheim", Kittersburg 1283 muodossa "Kuterschburg", Zierolshofen 1295, Odelshofen 1310 muodossa "Otolzhofen", Querbach 1372 ja Goldscheuer 1425 muodossa "Goldschure".


title: Kehl

text: Vuonna 1740 Kehlissä oli noin 900 asukasta. Puolitoista vuosisataa myöhemmin väkiluku oli 3 234. Kehliläisten määrä kasvoi 1970-luvun kuntaliitosten myötä noin 30 000:een vuonna 1975. Kolme vuosikymmentä myöhemmin väkiluku oli noin 16 % suurempi. Edellämainitut luvut ovat kulloisenkin aluejaon mukaisia.


title: Kehl

text: Kehlin arkkitehtoninen tunnusmerkki on kaupungin vesitorni. Kehlin raatihuone ("Das Kehler Rathaus") siirrettiin 1910 vuodelta 1815 peräisin olevaan asuin- ja kasarminrakennukseen. Vuonna 1921 laajennettua raatihuonetta pidetään eräänä badenilaisen uusklassismin kauneimmista esimerkeistä. Nykyisen Kehlin alueella sijaitsee useita kirkkoja ja kappeleita, joista eräitä on vuosisatojen varrella uudistettu kulloinkin vallinneen tyylisuunnan mukaisesti. Esimerkiksi Leutesheimin evankelinen kirkko, joka valmistui ennen niin kutsuttua uskonpuhdistusta, uudistettiin barokin mukaiseksi 1740. Evankelisen seurakunnan pääkirkko vanhassa Dorf Kehlissä valmistui 1822. Uusromanttista tyyliä edustava katolinen kirkko valmistui 1914.


title: Kehl

text: Rein-joen ylittävä Mimramin silta ("Die Mimram-Brücke" tai "Passerelle des deux Rives") on 387 metriä pitkä kevyelle liikenteelle tarkoitettu silta, joka yhdistää Kehlin ja Strasbourgin. Samalla silta yhdistää Reinin molemmin puolin levittäytyvän "Kahden rannan puiston" ("Der Garten der zwei Ufer", "Le Jardin des Deux Rives") puoliskot toisiinsa. Silta avattiin huhtikuussa 2004. Sen suunnitteli pariisilainen arkkitehti Marc Mimram.


title: Kehl

text: Kehlin merkittäviä teollisuusyrityksiä ovat muun muassa teräsyhtiö Badische Stahlwerke, paperin valmistaja Koehler GmbH, asuntovaunuja ja matkailuautoja valmistava Bürstner, tietokonepeliyritys Spellbound Entertainment AG ja painoyhtiö Kehler Druck. Kaupungin paikallislehti on "Kehler Zeitung".


title: Kehl

text: Valtakunnanrajan Kehlissä ylittää vuosittain noin 20 miljoonaa ihmistä. Kehlin rautatieasemalla pysähtyvät linjalla Pariisi–Strasbourg–Stuttgart–München–Wien–Budapest kulkevat junat (linjaa kutsutaan saksaksi nimellä "Magistrale für Europa", ranskaksi "Magistrale européenne"). Paikallisliikennettä Strasbourgiin, Offenbachiin ja Hausachiin välittävät Ortenau-S-Bahn -junat. Metro-Rhin (SNCF) -linjan junat liikennöivät Saarbrückenistä Strasbourgin kautta Offenburgiin ja pysähtyvät myös Kehlin rautatieasemalla.


title: Kehl

text: Kehlin halki kulkevat valtatiet B 28 (Strasbourgista Schwarzwaldin kautta Ulmiin) ja B 36 (Mannheimista Lahriin). Valtatie B 28:lta on yhteys Appenweierin liittymään moottoritiellä A 5 (Hattenbacher Dreieck–Basel).


title: Kehl

text: Kehlin koulutarjontaan kuuluu muun muassa vuonna 1971 perustettu Fachhochschule Kehl ("Die Hochschule Kehl").


title: Päätykatos

text: Päätykatos on rakennuksen lyhyellä sivulla oleva tavallisesti kolmelta sivulta avoin katos, jota sen yläpuolelle jatkuvat katon lappeet suojaavat ylhäältäpäin. Rakennuksen ovi on katoksen suojassa olevassa seinässä. Hirsirakennuksessa katon lappeet jatkuvat oviseinän etupuolelle sivuseinien yläosassa olevien pitkien hirsien ja pitkien vuoliaisten varassa. Katoksen etunurkat ovat perustaan ulottuvien pystysuorien pilarien varassa. Harjakattoisen katoksen päätykolmio on avoin tai ummistettu hirsin tai laudoituksella.


title: Päätykatos

text: Päätykatoksellisen rakennuksen alkumuoto on esihistoriallinen rakennustyyppi, jonka katto lepäsi kannatinpilarien varassa. Rakennus muistuttaa paljon myös muinaiskreikkalaista megaronia. Se oli suorakulmainen yksihuoneinen talo, jonka vesikatto ulottui sivuseinien varassa oven etupuolelle. Megaronin kaltaiset asuinrakennukset olivat yleisiä Pohjolassa jo varhaiskeskiajalla. Tällaiseen käytännölliseen rakennusmuotoon oli päädytty eri puolilla Pohjolaa ilmeisesti itsenäisesti. Asuntona tällainen yksihuoneinen rakennus oli pisimpään varattomien ihmisten käytössä. Suomessa ja sukukansoillamme päätykatoksellinen rakennus oli yleinen 1900-luvulle saakka saunana ja pajana.


title: HMS Bellerophon (1907)

text: HMS Bellerophon oli Britannian kuninkaallisen laivaston Bellerophon-luokan taistelulaiva. Alus rakennettiin Portsmouthissa ja se otettiin palveluskäyttöön maaliskuussa 1909, jolloin se liitettiin Kotilaivastoon.


title: HMS Bellerophon (1907)

text: "HMS Bellerophon" liitettiin aluksi 1. Taistelulaivaviirikköön. Taisteluristeilijä "HMS Inflexibleen" törmäsi 26. toukokuuta 1911 alukseen, joka ei kärsinyt vakavia vaurioita.


title: HMS Bellerophon (1907)

text: Ensimmäisen maailmansodan syttyessä "HMS Bellerophon" siirrettiin 4. Taistelulaivaviirikköön Suureen laivastoon (Grand Fleet) 1. elokuuta 1914. Siirtyessään Scapa Flowhon ankkuripaikalleen "HMS Bellerophon" törmäsi SS "St. Clairiin" 27. elokuuta Orkneysaarten edustalla. Alus ei kuitenkaan saanut merkittäviä vaurioita. "HMS Bellerophon" oli huollossa Portsmouthissa toukokuussa 1915.


title: HMS Bellerophon (1907)

text: "HMS Bellerophon" otti osaa Skagerrakin taisteluun 1916. Taistelussa alus käytti 62 12-tuumaista kranaattia ja siihen ei osuttu yhtään kertaa. Kesäkuusta syyskuuhun 1917 "HMS Bellerophon" oli kontra-amiraali Robert Keyesin lippulaiva ja myöhemmin kontra-amiraali Douglas Nicholsonin lippulaiva. "HMS Bellerophon" ei osallistunut toimintaan itäisellä Välimerellä 1918.


title: HMS Bellerophon (1907)

text: "HMS Bellerophon" siirrettiin rauhan tekemisen jälkeen Sheernessiin reserviyksiköksi ja toimi tykistön koulualuksena. Alus myytiin romutettavaksi marraskuussa 1921 ja romutettiin paria vuotta myöhemmin.


title: Jaakko Rugojev

text: Jaakko Rugojev (15. huhtikuuta 1918 Uhtua, Venäjä – 17. kesäkuuta 1993) oli Neuvostoliitossa asunut suomeksi kirjoittanut vienankarjalainen runoilija ja kirjailija.


title: Jaakko Rugojev

text: Rugojev kävi keskikoulun Uhtualla ja opiskeli sitten Petroskoin opettajaininstituutissa. Valmistuttuaan hän työskenteli opettajana ja toimittajana. Jatkosodan aikana Rugojev oli partisaanina ja rintamakirjeenvaihtajana ja kuului "Punainen partisaani" ("Krasnyi partizan") -nimiseen partisaaniosastoon, jota johti kapteeni Faddei Zurih. Osasto oli koottu pääosin Kalevalan piirin ja Vienan Kemin seuduilta. Rugojev haavoittui vakavasti kesällä 1942, luoti osui sydämen lähelle ja vuoden päästä löytyi vasemman käden kyynärpäästä. Käsi ei toiminut kunnolla useiden vuosien ajan ja hänellä oli invaliditeetti. Tämän vuoksi loppusodan hän toimi kirjeenvaihtajana. Punainen partisaani -osasto osallistui 1943 suomalaisten siviilien murhiin Suomussalmen Viiangissa, Hyryssä, Malahviassa ja Tuppurissa sekä Kuusamon Lämsänkylässä. Sitä ei tiedetä, mikä Rugojevin osuus näissä teoissa oli, eikä hän käsitellyt asiaa myöhemmin julkaisemissaan sotavuosia kuvanneissa kirjoissa. Sodan jälkeen reservin majuriksi ylennyt Rugojev oli Suomessa valvontakomission tulkkina.


title: Jaakko Rugojev

text: Rugojev kirjoitti jo 1930-luvulla pioneerien suomenkielisen Kipinä-lehteen, ja hänen ensimmäinen kertomuskokoelmansa "Kosto" ilmestyi 1943. Rugojev oli Karjalan kirjailijaliiton jäsen vuodesta 1944 ja oli liiton puheenjohtajana kolmeen otteeseen 1953–1957, 1967–1971 ja 1985–1990. Rugojev sai Karjalan kansalliskirjailijan arvon 1992.


title: Jaakko Rugojev

text: Rugojev vastusti 1980-luvun alussa Kostamusjärven muuttamista läheisen Kostamuksen rautamalmikaivoksen lietealtaaksi. Hän mm. kirjoitti runon Kostamusjärvestä. Suunnitelma toteutettiin, mutta Rugojevin vetoomus vaikutti siten, että järveen rakennettiin kolme kilometriä pitkä pato, joka esti lietevesien valumisen edelleen Kuittijärven vesistöön. Alkuperäiseen suunnitelmaan pato ei kuulunut, ja niinollen koko Kuittijoen vesistö olisi saastunut. Patoa alettiinkin kutsua "Jaakon padoksi".


title: Sähköjohde

text: Sähköjohde on materiaali, jossa elektronit pääsevät kulkemaan hyvin. Sähköä johtavista materiaaleista voidaan rakentaa edelleen esimerkiksi sähköjohtoja ja -kaapeleita.


title: Sähköjohde

text: Sähköjohteen hyvyyttä kuvaa siinä käytetyn aineen konduktiivisuus eli sähkönjohtavuus, joka on lämpötilariippuvainen suure.


title: Sähköjohde

text: Tutuimmat johteet ovat metalleja. Esimerkiksi kupari on usein elektroniikkateollisuudessa käytetty hyvin sähköä johtava metalli. Ei-metallisia johteita ovat muun muassa grafiitti, suolaliuokset ja kaikki plasmat.


title: Sähköjohde

text: Johtamattomat materiaalit, joita käytetään tyypillisesti eristeinä, eivät sisällä liikkuvia varauksia ja siten ne vastustavat sähkövirtoja lämpenemällä. Toisaalta kaikki materiaalit (pois lukien suprajohtavat aineet) vastustavat jonkin verran sähkövirtoja ja myös ne lämpenevät.


title: Ortjo Stepanov

text: Ortjo Stepanov (7. huhtikuuta 1920 Uhtua, Neuvosto-Venäjä – 22. maaliskuuta 1998 Petroskoi, Venäjä) oli Neuvostoliitossa asunut suomeksi kirjoittanut vienankarjalainen kirjailija.


title: Ortjo Stepanov

text: Uhtuan Haikolan kylässä syntyneen Stepanovin isä oli talonpoika Oleksein Pekan Miihkali ja hän kuului vanhaan vienankarjalaiseen runonlaulajasukuun. Stepanov kävi keskikoulun Uhtualla ja opiskeli sitten Petroskoin opettajanopistossa sekä sodan jälkeen Leningradin kauppakorkeakoulussa. Hän toimi aluksi opettajana Pyhäjärvellä ja taisteli toisen maailmansodan aikana Karjalan ja Kalininin rintamilla.


title: Ortjo Stepanov

text: Sodan jälkeen Stepanov oli Petroskoissa kalastusministeriön tarkastajana ja sitten Kalevalan piirissä yhteiskunnallisissa tehtävissä. Kirjoittamisen Stepanov aloitti 1950 ja hänestä tuli 1960-luvulla päätoiminen kirjailija. Stepanov oli Karjalan kirjailijaliiton jäsen vuodesta 1970 ja hän sai Karjalan kansankirjailijan arvonimen 1990.


title: Ortjo Stepanov

text: Uhtuan murretta kirjoissaan käyttäneen Stepanovin pääteos oli "Kotikunnan tarina"-romaanisarja, jossa kuvattiin Haapalahden kylän karjalaisten talonpoikien vaiheita 30 vuoden ajalta Leninin kuolemasta Stalinin kuoleman jälkeisiin vuosiin. Sarjan romaaneita ovat "Haapalahden arkea", "Sakun Jaakko, rahvaan mies" (1973), "Kuuma kesä" (1979), "Lesket" (1983), "Prokon Maksima" (1986) ja "Käki kukkui jäihin" (1989).


title: BK Spartak Pietari

text: BK Spartak Pietari () on pietarilainen koripalloseura, jonka edustusjoukkue pelaa Venäjän korkeimmalla sarjatasolla, PBL-sarjassa.


title: BK Spartak Pietari

text: Seura perustettiin vuonna 1935. Spartak osallistui kaksi kertaa Neuvostoliiton koripallosarjaan vuosina 1937 ja 1940. Ensimmäisellä kerralla seura oli puolivälierissä, joka jäi sen parhaaksi saavutukseksi ennen sotaa. Spartakin voitettua Leningradin mestaruuden vuonna 1958, se pääsi karsintapeleihin, jota kautta se onnistui nousemaan pääsarjaan. Seura pelasi pääsarjassa yhtäjaksoisesti vuosina 1960–1991. Tänä aikana se voitti kaksi kertaa maan mestaruuden. Lisäksi se oli kahdeksan kertaa hopealla. Spartak menestyi myös Euroopan kentillä voittaen kaksi Saporta Cupin mestaruutta vuosina 1973 ja 1975. Neuvostoliiton hajottua seuran paras saavutus on ollut Superliigan toinen sija vuodelta 1993.


title: Uljas Vikström

text: Uljas Vikström (3. maaliskuuta 1910 Turku – 17. huhtikuuta 1977) oli Neuvostoliitossa asunut suomalaissyntyinen kirjailija, kääntäjä ja toimittaja.


title: Uljas Vikström

text: Vikström muutti perheensä mukana Venäjälle Suomen sisällissodan jälkeen. Vikström valmistui 1933 Leningradin lehtimiesten kommunistisesta korkeakoulusta ja 1935 Lännen vähemmistökansallisuuksien kommunistisesta yliopistosta. Kirjailijan uransa Vikström aloitti 1934. Hän toimi useita vuosia Punalippu-lehden päätoimittajana, ja hän käänsi monien neuvostokirjailijoiden teoksia suomeksi.


title: Uljas Vikström

text: Vikström oli Karjalan kirjailijaliiton puheenjohtajana 1971–1975, ja hän sai 1968 Karjalan ASNT:n ansioituneen kulttuurityöntekijän arvonimen.


title: Reno 911!

text: Reno 911! on yhdysvaltalainen komediasarja, jota esitettiin Yhdysvalloissa vuosina 2003–2009 yhteensä kuuden tuotantokauden ja 88 jakson verran.


title: Reno 911!

text: "Reno 911!" on mokumenttityyppinen parodia, joka kertoo Renon kaupungissa Nevadassa sijaitsevan poliisiaseman tapahtumista. Suomessa sarjan kaudet 1–3 esitti Nelonen ja neljäs kausi alkoi Jimillä kesäkuussa 2010.


title: Reno 911!

text: Sarjan pohjalta on tuotettu "" -elokuva.


title: HMS Bellerophon

text: HMS Bellerophon on ollut nimenä viidelle Britannian Kuninkaallisen laivaston alukselle.


title: Nikolai Jaakkola

text: Nikolai Jaakkola (14. huhtikuuta 1905 Mellilä – 9. maaliskuuta 1967) oli Neuvostoliitossa asunut suomalaissyntyinen kirjailija, kriitikko, kääntäjä ja toimittaja.


title: Nikolai Jaakkola

text: Suomessa syntyneen Jaakkolan perhe muutti vuonna 1912 perheen isän Matti Lesojeffin kotikylään Vienan Karjalaan Vuokkiniemen Kivijärvelle. Jaakkola kävi 1920-luvun alussa Petroskoissa opettajakurssin ja palasi sitten kotiseudulleen opettajaksi. Ennen sotavuosia Jaakkola toimi kriitikkona ja toimittajana. Hän joutui perheineen kärsimään 1930-luvun Stalinin vainoissa ja menetti työpaikkansa, asuntonsa ja puolueen jäsenyyden. Jaakkola lähti sotaan vapaaehtoisena, ja joulukuussa 1941 hän jäi Karhumäen luona käydyissä taisteluissa haavoittuneena suomalaisten vangiksi. Jaakkola oli sodan ajan sotavankina, ja sodan jälkeen hän joutui joksikin aikaa Neuvostoliitossa pakkotyöleirille, mutta vapautui tammikuussa 1946.


title: Nikolai Jaakkola

text: Sodan jälkeen Jaakkola alkoi kirjoittaa kirjoja, joista tunnetuin on vuonna 1949 ilmestynyt romaani "Pirttijärven rantamilla". Vähitellen hän kirjoitti sille jatko-osia, niin että syntyi kokonainen romaanisarja. Pirttijärvi-sarjan romaanien tapahtumat sijoittuivat vuosille 1912–1923 vienankarjalaiseen Pirttijärven kylään, jonka esikuvana Jaakkolalla oli Kivijärven kylä. Professori Matti Kuusi on verrannut Jaakkolan Pirttijärvi-sarjaa Väinö Linnan "Täällä Pohjantähden alla" -romaanitrilogiaan.


title: Nikolai Jaakkola

text: Jaakkola suomensi venäläisten ja neuvostokirjailijoiden teoksia.


title: Taisto Summanen

text: Taisto Summanen (19. kesäkuuta 1931 Leningrad, Neuvostoliitto – 9. helmikuuta 1988) oli Neuvostoliitossa asunut suomeksi kirjoittanut runoilija ja kääntäjä.


title: Taisto Summanen

text: Summasen isä oli taistellut Suomen sisällissodassa punaisten puolella ja paennut sodan jälkeen Venäjälle. Perhe muutti 1933 Petroskoihin, jossa isä toimi opettajana.


title: Taisto Summanen

text: Summanen aloitti runojen kirjoittamisen kouluvuosina, ja ensimmäiset hänen runonsa julkaistiin lehdissä heti sodan jälkeen. Summanen valmistui Petroskoin valtionyliopistosta 1954 ja ryhtyi päätoimiseksi kirjailijaksi. Summasen ensimmäinen runokokoelma "Oraita" ilmestyi 1956, ja vuonna 1958 hänestä tuli Karjalan kirjailijaliiton jäsen.


title: Taisto Summanen

text: Summanen julkaisi yli 20 omaa runoteosta suomeksi ja venäjäksi. Lisäksi hän käänsi venäjäksi useiden suomalaisten kirjailijoiden ja suomeksi kirjoittaneiden neuvostokarjalaisten kirjailijoiden teoksia.


title: Säännös

text: Säännös on noudatettavaksi tarkoitettu, yksipuolinen ja julkinen tahdon ilmaisu, jonka sisältönä on määräys tai ohje. Tavallisesti kyseessä on julkisen vallan säätämä normi eli oikeussäännös. Säännös muodostuu useasta lainkohdasta, joka on yksinomaan tekninen nimitys pykälille, momenteille, kohdille ja alakohdille. Toisaalta yhdessä lainkohdassa voi olla useita säännöksiä.


title: Säännös

text: Säännöstö on säännöksistä muodostuva kokonaisuus, joka on annettu jonkin asian saattamiseksi sääntelyn alaiseksi.


title: Nikolai Laine

text: Nikolai Laine (Gippijev) (27. toukokuuta 1920 Repola – 18. helmikuuta 1984) oli Neuvostoliitossa asunut suomeksi ja venäjäksi kirjoittanut vienankarjalainen kirjailija.


title: Nikolai Laine

text: Laine alkoi kirjoittaa runoja jo kouluaikana, ja niitä julkaistiin pioneerien Kipinä-lehdessä ja nuorisoliiton Nuori kaarti -lehdessä. Laineen ensimmäinen karjalankielinen runokokoelma "Huondes (Huominen)" ilmestyi 1939 hänen opiskellessaan Petroskoin kasvatusopillisen korkeakoulun kielen ja kirjallisuuden osastolla. Toisen maailmansodan aikana Laine toimi sotakirjeenvaihtajana ja kirjoitti rintamalehtiin.


title: Nikolai Laine

text: Sodan jälkeen Laine oli Punalippu-lehden toimittajana ja varapäätoimittajana. Laine toimi vuosina 1978–1984 Karjalan kirjailijaliiton puheenjohtajana. Hän suomensi myös muun muassa ukrainalaisen Taras Ševtšenkon ja venäläisen Nikolai Nekrasovin runoja sekä käänsi Kalevalan venäjäksi.


title: Jalmari Virtanen

text: Jalmari Virtanen (8. tammikuuta 1889 Padasjoki – 1939 Kotlas, Neuvostoliitto) oli suomalaissyntyinen Venäjällä ja Neuvostoliitossa asunut työmies ja runoilija.


title: Jalmari Virtanen

text: Virtanen muutti 13-vuotiaana Suomesta Venäjälle, jossa hän työskenteli pietarilaisessa terästehtaassa. Vuonna 1905 Virtanen osallistui vallankumoukselliseen toimintaan ja lakkoliikkeisiin, minkä seurauksena hän menetti työpaikkansa. Virtanen kirjoitti poliittisia pamfletteja, runoja ja kertomuksia, joita julkaistiin työväenlehdissä. Jouduttuaan useita kertoja pidätetyksi hän poistui 1906 Pietarista ja kierteli sitten eri puolilla Venäjää ja Suomessa. Vuosina 1910–1916 Virtanen oli asemamiehenä Kälviällä. Hän oli perustamassa Kälviän työväenyhdistystä 1909 ja toimi yhdistyksen sihteerinä. Hän palasi Venäjälle 1916.


title: Jalmari Virtanen

text: Vallankumouksen jälkeen Virtanen muutti Neuvosto-Karjalaan 1921. Hän käynnisti 1922 Petroskoissa suomenkielisen harrastajakirjoittajille tarkoitetun kirjallisuuskerhon ja perusti vuonna 1927 suomenkielisen Soihtu-nimisen kirjallisuuslehden.


title: Jalmari Virtanen

text: Virtanen joutui Stalinin puhdistusten uhriksi ja kuoli 1939 pakkotyövankina Kotlasin vankiasemalla.


title: Darren Aronofsky

text: Darren Aronofsky (s. , Yhdysvallat) on yhdysvaltalainen elokuvaohjaaja, käsikirjoittaja ja tuottaja.


title: Darren Aronofsky

text: Darren Aronofsky syntyi vuonna 1969 Brooklynissa New Yorkissa konservatiivijuutalaiseen opettajaperheeseen. Hän arvosti nuorena yhtäältä Spielbergin ja Lucasin varhaisia suosikkielokuvia ja toisaalta myös vaihtoehtoisia ja nuorekkaita elokuvantekijöitä kuten Spike Leetä ja Jim Jarmuschia.


title: Darren Aronofsky

text: Aronofsky opiskeli Harvardissa tavallista elokuvaa ja animaatioelokuvan teoriaa ja valmistui vuonna 1991. Hän kävi vuoden ajan American Film Institute Conservatory -elokuvakoulua ja ohjasi joukon lyhytelokuvia. Hänen ensimmäinen pitkä elokuvansa oli "Pi", mustavalkoinen elokuva matemaatikosta, joka etsii maailman salaisuuksia numeroiden kautta. Aronofsky sai elokuvasta parhaan ohjauksen palkinnon Sundancen elokuvajuhlilla 1998.


title: Darren Aronofsky

text: Aronofskyn toinen elokuva, "Unelmien sielunmessu" (2000) on visuaalisesti radikaali kuvaus riippuvuudesta. Elokuva sai kriitikoilta hyvän vastaanoton ja oli myös kohtalainen kaupallinen menestys. Sen jälkeen Aronofskylta pyydettiin seuraavan "Batman"-elokuvan käsikirjoitus. Tuottajat pitivät sitä liian väkivaltaisena, mutta tarina toimi Christopher Nolanin ohjaaman "Batman Begins" (2005) -elokuvan pohjana.


title: Darren Aronofsky

text: Aronofskyn seuraava ohjaus oli "The Fountain" (2006), joka kertoo useita elämiä tuhannen vuoden aikana elävästä miehestä. Elokuva sai kultainen leijona -ehdokkuuden Venetsian elokuvajuhlilla. Seuraava ohjaus "The Wrestler – painija" (2008) kertoo ikääntyvästä painijasta ja merkitsi Aronofskyn paluuta arvostetuksi ohjaajaksi. Psykologinen kauhuelokuva "Black Swan" (2010) toi Aronofskylle Oscar-ehdokkuuden parhaasta ohjauksesta. Aronofskyn seuraava ohjaus oli raamatullisesta Nooasta kertova "Noah" (2014). Hänen uusin ohjaustyönsä on psykologinen kauhuelokuva "Mother!" (2017).


title: Darren Aronofsky

text: Aronofsky on ympäristöaktivisti ja kuuluu esimerkiksi The Sierra Club Foundation -järjestön johtokuntaan. Hän on saanut aktivismistaan tunnustuksia PETAlta ja Yhdysvaltain Humane Societylta.


title: Darren Aronofsky

text: Aronofsky oli kihloissa näyttelijä Rachel Weiszin kanssa vuosina 2005–2010, ja heillä on yksi yhteinen poika. Sen jälkeen Aronofsky on seurustellut tuottaja Brand-Ann Milbrandtin sekä näyttelijä Jennifer Lawrencen kanssa.


title: Michal Smola

text: Michal Smola (21. joulukuuta 1981) on tšekkiläinen suunnistuksen MM-mitalisti. Hän edustaa kansainvälisellä seuratasolla ruotsalaista Södertälje Nykvarn Orienteriä ja kotimaassaan Zlín-nimistä suunnistusseuraa. Hän myös asuu Zlínissä.


title: Michal Smola

text: Smola on kolminkertainen nuorten maailmanmestari. Tähän asti ainoan aikuisten MM-mitalinsa hän saavutti vuoden 2008 Olomoucin kotikisoissa, voittaen hopeaa keskimatkalla.


title: Oikeussäännös

text: Oikeussäännös on oikeusjärjestykseen sisältyvä käsky, kielto tai ohje, jolla oikeusyhteisön jäsenen eli oikeusalamaisen käsketään toimia jotenkin, häntä kielletään toimimasta jotenkin tai hänen sallitaan toimia jotenkin. Oikeussäännös on oikeustieteellinen nimitys, joka eroaa moraalisista säännöistä ja tapanormeista.


title: Oikeussäännös

text: Oikeussäännöksiä julkaistaan julkisen vallan antamissa noudatettaviksi tarkoitetuissa säädöksissä. Säädöksen sisältö voidaan jäsentää useaksi oikeussäännökseksi. Nykyajan lainsäädännössä on tavallista, että oikeussäännöksille annetaan oma otsikko, esimerkiksi rikoslain 28 luvun pykälien otsikkoina on varkaus, törkeä varkaus, näpistys ja niin edelleen.


title: Herman Schalin

text: Herman Walentin Schalin (12. tammikuuta 1865 Ilmajoki – 23. helmikuuta 1954) oli suomalainen pianonvirittäjä ja liikemies.


title: Herman Schalin

text: Herman Schalin syntyi ilmajokelaisen mökkiläisen pojaksi. Nälkävuonna 1867 hänen äitinsä lapsineen joutuu kulkemaan kerjuulla. Schalin menetti näkönsä 12-vuotiaana tulirokon seurauksena. Hän suoritti opintonsa Kuopion sokeainkoulussa ja valmistui pianonvirittäjäksi 20-vuotiaana. Schalin oli luokkansa priimus. Koulun jälkeen hän muutti Helsinkiin.


title: Herman Schalin

text: Schalin teki opintomatkoja Ruotsiin ja Saksaan. Hänen maineensa alkoi levitä ja hän sai huippupianisteilta kutsuja tulla virittämään konserttiflyygeleitä muun muassa Pietariin. Schalin teki yhteistyötä säveltäjä Oskar Merikannon kanssa ja miehet perustivat pianomakasiinin Eteläesplanadille 1885. Merikanto oli toiminnassa mukana kuitenkin vain yhden vuoden. Herman Schalinin liiketoiminta laajeni koko Suomeen, hän vaurastui ja rakennutti kerrostalon Kapteeninkatu 11:een Helsingin Ullanlinnaan. Talon piirsi arkkitehti Usko Nyström. Lisäksi Schalinilla oli pari maatilaa sekä viisi muuta kivitaloa, joista kolme Viipurissa.


title: Herman Schalin

text: Herman Schalin oli hallitseva persoona kotona ja ystäviensä seurassa. Suurin osa hänen vuokralaisistaan pelkäsi häntä. Suomen sisällissodan aikana Schalinien talossa asusti 23 suojeluskuntalaista. Schalin kuljetti aseita ja patruunoita pitkän turkkinsa suojissa, kukaan ei epäillyt sokeaa miestä.


title: Herman Schalin

text:
Schalinin lapset rohkenivat puhutella isäänsä vasta toisen maailmansodan jälkeen. Schalin oli kookas ja parrakas, tuttu hahmo useimmille ajan helsinkiläisille. Hän liikkui kadulla yksin kepin avulla.
Kiltti ja Hauska Kaveri.


title: Lovesick, Broke & Driftin’

text: Lovesick, Broke & Driftin’ on Hank Williams III:n toinen studioalbumi, joka julkaistiin 29. tammikuuta 2002.


title: Eiran aikuislukio

text: Eiran aikuislukio on syksyllä 1962 toimintansa aloittanut suomalainen yksityinen koulu ja aikuislukio, jossa opiskelee vuosittain noin 2 500 opiskelijaa. Koulu pitää omana visionaan moni-ilmeisyyttä ja monipuolisuutta. Aikuislukiossa voi suorittaa peruskoulu-, lukio- sekä ylioppilastutkinnon tai yksittäisen aineen oppimäärän tai yksittäisiä kursseja.


title: Eiran aikuislukio

text: Käpylän iltaoppikoulun kannatusyhdistys ry:n omistama yksityinen koulu aloitti toimintansa syksyllä 1962. Koulun perustaja oli filosofian lisensiaatti Touko Voutilainen, kurssimuotoisuuden ja luokattoman lukion keksijä ja kehittäjä. Koulu syntyi vuonna 1956 perustetun Helsingin Yhtenäiskoulun rinnalle, toisin sanoen sen taustalla olivat samat koulu- ja oppimisfilosofiset näkemykset. Koulun perustamistarpeet olivat osin taloudelliset, mutta myös iltaopetuksen tarve maalta muuttavista täyttyvässä Helsingissä ja halu tarjota aikuismaista opetusta olivat syitä, jotka johtivat koulun perustamiseen.


title: Eiran aikuislukio

text: Koulussa noudatettiin alusta lähtien jakso-opiskelua, luokattomuuden esiastetta. Vuonna 1970 koulu siirtyi täydelliseen luokattomuuteen ensimmäisenä kouluna Suomessa. Vuonna 1980 oli muutto edessä. Koulu siirtyi Käpylästä Yhteiskoulun vuokratiloista Helsingin keskustaan, Arkadiankadulle.


title: Eiran aikuislukio

text: Syksyllä 1987 koulu aloitti orkesterimuusikoiksi opiskelevien yleissivistävän ja liikunnan opetuksen yhteistyössä Helsingin konservatorion kanssa.


title: Eiran aikuislukio

text: Oppilaitos otti ensimmäiset maahanmuuttajat vuonna 1988 pienen vietnamilaisryhmän tullessa perusopetukseen. Nykyisin oppilaitoksessa opiskelee noin 80 eri kansallisuutta.


title: Eiran aikuislukio

text: Koulussa saatiin yhdistelmäopiskelukokemuksia, kun ensimmäinen opiskelijaryhmä Vallilan ammattikoulusta aloitti lukio-opintonsa tammikuussa 1989. Ensimmäiset yhdistelmäopintojen ylioppilaat saivat lakkinsa syksyllä 1991. Syksyllä 1992 koulu aloitti yhteistyön Haagan ammatillisen oppilaitoksen kanssa. Tämä niin sanottu kaksoistutkintoyhteistyö on sittemmin laajentunut: vuonna 1995 mukaan tulivat Helsingin kauppaoppilaitos ja Ravintolakoulu Perho, vuonna 1997 Helsingin kansallisoopperan balettikoulu ja 1998 Kauneudenhoitoalan ammatillinen oppilaitos.


title: Eiran aikuislukio

text: Syksyllä 1991 alkoi päiväopetus, kun huomattiin, että on paljon aikuisia opiskelijoita, joille iltaopiskelu ei syystä tai toisesta sovi. Samaisena syksynä käynnistyi myös koulun sivutoimipiste Nurmijärven Klaukkalassa Arkadian yhteislyseon tiloissa. Toiminta jatkui vuoden 2001 kevääseen.


title: Eiran aikuislukio

text: Syksyllä 1992 aloitti toimintansa Käpylä International, maan ensimmäinen englanninkielinen aikuislukio. Opiskelijat suorittivat tässä opetusministeriön käynnistämässä lukiokokeilussa suomalaisen ylioppilastutkinnon englanninkielisenä. Ensimmäiset ylioppilaat kirjoittivat keväällä 1995. Opetusministeriö ei jatkanut kokeilua kevättä 2001 pidemmälle. Syksystä 2001 koulu käynnisti yhteistyön Cambridgen yliopiston kanssa, kun otettiin käyttöön sovellettuna Cambrigden yliopiston AICE-tutkinto, joka vastaa monissa suhteissa suomalaista ylioppilastutkintoa.


title: Eiran aikuislukio

text: Syksyllä 1998 käynnistyi etälukiotoiminta, jossa lukion oppimäärä suoritetaan etäopiskeluna. Etälukio syntyi ratkaisuksi niille opiskeluhaluisille, jotka eivät työesteiden tai välimatkan takia voineet osallistua säännölliseen lähiopetukseen.


title: Eiran aikuislukio

text:
Syksyllä 2000 Käpylän iltaoppikoulun kannatusyhdistys ry. osti uudeksi toimitaloksi Eirasta Laivurinkadulta entisen Helsingin ranskalais-suomalaisen koulun kiinteistön. Remontointi- ja lisärakentamisen jälkeen koulu aloitti uusissa tiloissa syyslukukaudella 2001. Koulun muuttaessa uusiin tiloihin, muuttui
myös nimi Eiran aikuislukioksi 1. elokuuta 2001.


title: HMS Superb (1907)

text: HMS Superb oli Britannian kuninkaallisen laivaston Bellerophon-luokan taistelulaiva. Alus rakennettiin Armstrong Whitworthin telakalla ja se otettiin palveluskäyttöön 29. toukokuuta 1909, jolloin se liitettiin Kotilaivastoon.


title: HMS Superb (1907)

text: "HMS Superb" liitettiin aluksi 1. Taistelulaivaviirikköön.


title: HMS Superb (1907)

text: Ensimmäisen maailmansodan syttyessä "HMS Superb" siirrettiin 1. Taistelulaivaviirikkön mukana Suureen laivastoon (Grand Fleet). Alus siirrettiin 1915 4. Taistelulaivaviirikön lippulaivaksi.


title: HMS Superb (1907)

text: "HMS Superb" otti osaa Skagerrakin taisteluun 1916. Taistelussa alus käytti 54 12 tuumaista kranaattia ja siihen ei osuttu yhtään kertaa. Alus muodosti sisaraluksensa "HMS Temerairen" kanssa osaston, joka liittyi itäisen Välimeren laivastoon 1918. "HMS Superbista" tehtiin Itäisen Välimeren laivaston lippulaiva ja myöhemmin Mustalla merellä palvelevan laivasto-osaston lippulaiva. "HMS Superb" palasi kotivesille 1919.


title: HMS Superb (1907)

text: "HMS Superb" siirrettiin rauhan tekemisen jälkeen Noran reserviyksiköksi ja siirrettiin poistolistalle 26. maaliskuuta 1920 ja myytiin romutettavaksi 1922.


title: Likaiset työt

text: Likaiset työt () oli yhdysvaltalainen tositelevisiosarja, jota juonsi Mike Rowe. Sarjaa esitettiin Discovery Channelilla kahdeksan tuotantokautta vuosina 2003−2012.


title: Likaiset työt

text: Sarjassa tutustuttiin erilaisiin ammatteihin, joita yhdisti niiden likaisuus. Työntekijä otti Mike Rowen mukaan apulaisekseen ja näytti hänelle ammattinsa inhottavimmat, vaarallisimmat ja likaisimmat työtehtävät, jotka Rowe joutui hoitamaan.


title: Likaiset työt

text: Sarjasta on tehty myös eurooppalainen versio, jonka juontajana on entinen jalkapallomaalivahti Peter Schmeichel.


title: François Gonon

text: François Gonon (23. huhtikuuta 1979) on ranskalainen suunnistaja. Hän voitti urallaan viisi MM-mitalia.


title: François Gonon

text: Gonon voitti nuorten sarjassa kaksi MM-mitalia; viestistä pronssia 1998 ja viestistä hopeaa 1999. Aikuisten MM-kisadebyytissään vuonna 1999 Skotlannissa Gonon sijoittui viestissä 12. Ensimmäisen MM-mitalinsa hän nappasi niin ikään viestistä, kun hän juoksi toisen osuuden hopeaa voittaneessa joukkueessa Japanin MM-kisoissa 2005. Olomoucin MM-kisoissa 2008 Gonon saavutti myös henkilökohtaisen MM-mitalin, kun oli kolmas pitkällä matkalla häviten kultaa voittaneelle Sveitsin Daniel Hubmannille kaksi minuuttia. Savoien MM-kisoissa 2011 hän saavutti kultaa viestissä ja pronssia pitkällä matkalla. Trentinon MM-kisoissa 2014 hän saavutti pronssia viestissä.


title: François Gonon

text: Gonon lopetti suunnistusuransa vuonna 2014 ja siirtyi Sveitsin miessuunnistajien maajoukkuevalmentajaksi.


title: Honda NSX

text: Honda NSX on Hondan valmistama superauto. Siinä on V6-moottori, jossa on noin 280 hevosvoimaa tehoa. Moottori on sijoitettu kuljettajan taakse, joten auto on keskimoottorinen. NSX:ää valmistettiin vuosina 1990–2005. Auton suunnittelussa olivat mukana muun muassa Ayrton Senna ja Bobby Rahal. NSX oli myös ensimmäinen täysin alumiinikorinen auto. Toisen sukupolven NSX:n valmistus alkoi vuonna 2016.


title: Ignatioksen kirje efesolaisille

text: Ignatioksen kirje efesolaisille on kirkkoisä ja piispa Ignatioksen kirjoittama kirje Efesoksen seurakunnalle. Se on hänen kirjeistään pisin ja on sen itsensä mukaan kirjoitettu Smyrnassa. Ignatios kiittää aluksi seurakuntaa siitä, että heidän piispansa Onesimoksen johtama lähetystö oli käynyt tervehtimässä häntä Syyriassa. Kirjeessään hän myös kehottaa seurakuntaa yksimielisyyteen ja toimimaan kaikessa piispan kanssa yhteisymmärryksessä. Lisäksi hän varoittaa harhaopeista ja antaa ohjeita kristillistä elämää varten ja kehotuksen viettää jumalanpalvelusta. Kirjeen lopussa hän lupaa kirjoittaa uudelleen ja pyytää esirukousta itselleen ja Syyrian seurakunnalle.


title: Tuulivoimakapasiteetti eri maissa

text: Tuulivoimakapasiteetti eri maissa kokoaa taulukkotietoja maailman tuulivoimakapasiteetin kehityksestä.


title: Tuulivoimakapasiteetti eri maissa

text: Tässä taulukossa on esitetty vuoden loppuun mennessä asennettu tuulivoimakapasiteetti (megawatteina) eri maissa vuosille 2002–2008. Tietojen lähde on World Wind Energy Association. Myös Global Wind Energy Councilin ja Euroopan osalta European Wind Energy Associationin sivuilta löytyy eri maiden tilastoja: 2003, 2004, 2005, 2006 ja 2007. Luvut voivat poiketa hieman toisistaan eri lähteissä.


title: Tuulivoimakapasiteetti eri maissa

text: Tässä taulukossa on esitetty tuulivoimakapasiteetti (megawatteina) eri maissa vuosille 1996–1998.


title: Marc Lauenstein

text: Marc Lauenstein (s. 15. syyskuuta 1980) on sveitsiläinen kaksinkertainen suunnistuksen pitkän matkan MM-hopeamitalisti. Hän edustaa suomalaista Vehkalahden Veikot -nimistä suunnistusseuraa ja kotimaassaan CO Chenauta.


title: Marc Lauenstein

text: Nuorten sarjoissa kilpaillessaan Lauenstein harrasti aktiivisesti hiihtosuunnistusta voittaen myös nuorten maailmanmestaruuden viestissä vuonna 2000. Aikuisten sarjaan siirtyessään hän vaihtoi kuitenkin kesäsuunnistukseen. Hänen arvokisadebyyttinsä on vuodelta 2002 Unkarin EM-kisoista. Jo kolme vuotta myöhemmin Japanin MM-kisoissa 2005 hän juhli MM-hopeaa pitkällä matkalla häviten kultaa voittaneelle venäläiselle Andrei Hramoville kaksi minuuttia. Kisat kruunasi vielä viestipronssi, jossa Lauenstein juoksi toisen osuuden. Vuotta myöhemmin hän voitti jälleen hopeaa mielimatkallaan häviten Jani Lakaselle minuutin.


title: Marc Lauenstein

text: Launsteinin muita saavutuksia ovat Jukolan viestin kolmas sija vuosina 2005, 2007 ja 2008 Vehkalahden Veikkojen joukkueessa sekä maailmancupin kokonaiskilpailun kahdeksas sija vuonna 2005.


title: Marc Lauenstein

text: Sveitsiläisen uraa ovat viime vuosina varjostaneet lukuisat loukkaantumiset ja vastoinkäymiset. Esimerkiksi vuoden 2007 Ukrainan MM-kisoissa Lauenstein sairastui juuri ennen pitkän matkan finaalia voitettuaan pari päivää aikaisemmin oman karsintaeränsä. Loukkaantumiset vaivasivat häntä varsinkin valmistautumisessa kauden 2008 arvokisoihin.


title: Filippos Agathokleen poika

text: Filippos Agathokleen poika oli makedonialainen sotilas Aleksanteri Suuren aikana. Lysimakhos oli hänen veljensä.


title: Filippos Agathokleen poika

text: Filippos kuului ilmeisesti makedonialaisen jalkaväen valiojoukon hypaspistien kuninkaalliseen osastoon eli "agemaan". Quintus Curtius Rufus kertoo Kun Aleksanteri oli sotaretkellä Sogdianassa seurasi Filippos Aleksanterin mukana juosten, vaikka kuningas ratsasti. Lysimakhos tarjosi veljelleen hevosta, mutta tämä kieltäytyi. Seuranneessa taistelussa Filippos taisteli Aleksanterin rinnalla, mutta pyörtyi taistelun aikana ja kuoli Aleksanterin käsiin.


title: Kelho

text: Kelho on kylä Lempäälän kunnassa. Se sijaitsee Valkeakoskentien varrella, noin seitsemän kilometrin päässä Lempäälän kuntakeskuksesta, noin 12 kilometrin päässä Valkeakoskelta ja noin 30 kilometrin päässä Tampereelta. Kelhossa on noin 270 asukasta.


title: Kelho

text: Alueella sijaitsevat Sotavallan, Innilän ja Kelhon kartanot.


title: Kelho

text: Kelhon koulussa on esiopetuksessa ja 1–6 -luokilla yli 70 oppilasta (oppilasmäärä 2008). Luokkajaot muodostetaan vuosittain kulloisenkin tarpeen mukaan. Tällä hetkellä luokat ovat 0–1, 2–3 ja 4–6. Koulussa on kolme opettajaa sekä kiertävä erityisopettaja.


title: Kelho

text: Koululta noin kahden kilometrin päässä sijaitseva huoltoasema Pirkanhovi on eräänlainen maamerkki, sillä se sijaitsee keskellä koulupiiriä . Kelhon koulupiirin alueeseen kuuluvat Innilä, Sotavalta, Kelho, Sorrinmäki ja Lippo. Koulu on kyläläisille tärkeä paitsi kylän elinvoimaisuuden säilyttämiseksi, myös keskuspaikkana kokoontumisille ja erilaisten tapahtumien järjestämiselle.


title: Walter Krupinski

text: Walter Krupinski (11. marraskuuta 1920 - 7. lokakuuta 2000) oli saksalainen lentäjä-ässä II maailmansodassa.


title: Walter Krupinski

text: Krupinski syntyi Domnaussa Itä-Preussissa. Hän kasvoi Braunsbergin kaupungissa. Hän liittyi Luftwaffeen vuonna 1939 ja hänen veljensä Paul taas liittyi laivastoon ja sai surmansa Norjan rannikolla 11. marraskuuta 1944. Krupinski osallistui taisteluun Britanniasta sekä lensi itärintamalla JG 52:ssa. Hän saavutti 197 ilmavoittoa 1 100 taistelutehtävässä pudotussuhteen ollessa 5.58. Krupinski tunnettiin lempinimellä "Graf Punski" ja hän antoi Erich Hartmannille lempinimen "Bubi"-poika .


title: Walter Krupinski

text: Toisessa maailmansodassa hänen sotilasarvonsa oli kapteeni. Krupinski osallistui myös taisteluihin Normandiassa ja Saksassa ja haavoittui 12. elokuuta 1944. Hänet siirrettiin tämän jälkeen Saksaan. Krupinski ansaitsi palveluksistaan I ja II luokan rautaristit ja ritariristin tammenlehvillä. Sodan jälkeen hän toimi Saksan puolustusministeriössä, lensi ensimmäistä saksalaista suihkuhävittäjää, joka oli rakennettu toisen maailmansodan jälkeen. Hän toimi Bundeswehrin kenraalina, kunnes joutui eroamaan 8. marraskuuta 1976 Rudel-skandaalin takia. Hän kuoli vuonna 2000 Neuenkirchenissä.


title: Günther Lützow

text: Günther Lützow (4. syyskuuta 1912 Kiel – 24. huhtikuuta 1945 Donauwörth) oli saksalainen lentäjä-ässä toisessa maailmansodassa. Hän meni lentäjäkoulutukseen 7. huhtikuuta 1931. Hän otti osaa Espanjan sisällissotaan, jossa saavutti viisi ilmavoittoa. Toisessa maailmansodassa Lützow otti osaa taisteluun Britanniasta ja Ranskasta sekä operaatio Barbarossaan. Länsirintamalla Lützow saavutti 20 ilmavoittoa ja itärintamalla 85. Lützow saavutti 108 ilmavoittoa ja ansaitsi kultaisen Espanjan ristin ja rautaristin ritariristin palveluksistaan. Lützowin pudotussuhde oli 2.78. Lützow katosi taistelussa Donauwörthin lähettyvillä 24. huhtikuuta 1945, eikä hänen ruumistaan löytynyt.


title: Johan Magnus Salenius

text: Johan Magnus Salenius (27. tammikuuta 1846 Valkjärvi – 17. tammikuuta 1928) oli suomalainen lyseon lehtori ja historioitsija.


title: Johan Magnus Salenius

text: Saleniuksen vanhemmat olivat kirkkoherra Henrik Johan Salenius ja Johanna Wilhelmina Alopaeus. Hän pääsi ylioppilaaksi 1863 ja valmistui filosofian kandidaatiksi 1866. Salenius toimi Porvoon yläalkeiskoulun historian ja maantiedon kollegana 1868–1878 ja Kuopion suomalaisen lyseon lehtorina 1878–1907. Viimeksi hän oli Suomen historiallisen seuran sihteerinä 1907–1913. Salenius sai Helsingin yliopiston filosofian kunniatohtorin arvon 1927.


title: Johan Magnus Salenius

text: Salenius tutki Kaakkois-Suomen ja Savon historiaa, mukaan lukien Itä-Suomen kirkolliset olot. Hän myös keräsi runsaasti esineistöä Helsingin yliopiston ja Suomen muinaismuistoyhdistyksen kokoelmiin.


title: Johan Magnus Salenius

text: Johan Magnus Saleniuksen puoliso vuodesta 1884 oli Johanna Gustafva Langén (k. 1906). Heidän poikansa oli kirjakauppias ja suomentaja Armas Salenius.


title: Reisi

text: Reisi on alaraajan osa lonkkanivelen ja polvinivelen välillä. Sen tukirankana on reisiluu. Reiden lihakset ovat järjestyneet anterioriseen, mediaaliseen ja posterioriseen lihasaitioon.


title: Reisi

text: Anteriorisessa lihasaitiossa ovat räätälinlihas ("musculus sartorius"), nelipäisen reisilihaksen ("m. quadriceps femoris") muodostavat neljä lihasta sekä lannesuoliluulihaksen ("m. iliopsoas") muodostavat kaksi–kolme lihasta. Anteriorisen lihasaition lihakset ovat lonkan koukistajia tai polven ojentajia.


title: Reisi

text: Mediaalisen lihasaition lihaksia ovat reiden pitkä, lyhyt ja iso lähentäjälihas ("m. adductor longus, adductor brevis & adductor magnus"). Myös hoikkalihas ("m. gracilis"), harjannelihas ("m. pectineus") sekä ulompi peittäjälihas ("m. obturatorius externus") ovat mediaalisessa aitiossa. Ensin mainitut lähentäjälihakset nimensä mukaan lähentävät (adduktoivat) reittä lonkkanivelen suhteen.


title: Reisi

text: Posteriorisen aition lihaksia ovat kaksipäinen reisilihas ("m. biceps femoris"), puolijänteinen lihas ("m. semitendinosus") sekä puolikalvoinen lihas ("m. semimembranosus"). Ne ovat muun muassa polven koukistajia ja lonkan ojentajia.


title: Koei

text: Koei on 1978 perustettu japanilainen pelitalo videopelien kehittämiseen ja julkaisemiseen.


title: Koei

text: Vuonna 2009 se fuusioitui japanilaisen Tecmon kanssa muodostaen holdingyhtiön Tecmo Koei Holdings.


title: Koei

text: Yhtiö tunnetaan Suomessa Dynasty Warriors -pelisarjan luojana. Toinen kuuluisa tuoteperhe on historiallinen simulaatiopelisarja joka perustuu historiallisten tositapahtumien lisäksi kiinalaiseen Sanguo yanyi -romaaniin ("Kolmen kuningaskunnan kertomus").


title: Koei

text: Yhtiö on kehittänyt Nobunaga's Ambition -strategiapelisarjan, jonka ensimmäinen osa on julkaistu vuonna 1983.


title: Wolfgang Falck

text: Wolfgang Falck (19. elokuuta 1910 – 13. maaliskuuta 2007) oli saksalainen lentäjä-ässä toisessa maailmansodassa. Häntä on pidetty Saksan yöhävittäjätoiminnan luojana.


title: Wolfgang Falck

text: Falck syntyi 19. elokuuta 1910 Berliinissä. Hän meni lentäjäkoulutukseen vuonna 1932. Hänen lentäjätovereihinsa koulutuksessa kuuluivat tulevat lentäjä-ässät Hannes Trautloft ja Günther Lützow. Vuonna 1933 Falck siirrettiin upseerikouluun, josta valmistuttuaan hänet ylennettiin luutnantiksi lokakuussa 1934. Vuonna 1936 hänestä tuli lentueenjohtaja ja yliluutnantti. Hän oli Claus von Stauffenbergin hyvä ystävä ja joutui tarkkailuun heinäkuun 20. päivän salaliiton jälkeen.


title: Wolfgang Falck

text: Falck otti osaa toisessa maailmansodassa ensin Puolan offensiiviin ja sitten Tanskan valtaukseen. Falck saavutti Puolassa Bf 110:llä kolme ilmavoittoa lentäessään Rynnäkköhävittäjärykmentti 76:n I lennostossa (I/ZG 76). . Viimeisen seitsemännen ilmavoittonsa hän saavutti Tanskassa. Sen jälkeen kenraali Albert Kesselring komensi hänen yksikkönsä Saksaan muodostamaan yöhävittäjälentueen. Falckista tuli yöhävittäjärykmentti 1:n komentaja kesäkuussa 1940 ja saman vuoden lokakuussa hän ansaitsi ritariristin. Heinäkuussa 1943 hänet ylennettiin everstiksi ja siirrettiin ilmavoimien esikuntaan () Berliiniin, jossa hän vastasi Saksan ilmapuolustuksesta. Seuraavaksi hänet sijoitettiin "Jagdfliegerführer Balkaniin" Pancevoon kesäkuussa 1944 ja hänestä tuli ilmavoimien koulutuskeskusten johtaja. Maaliskuussa 1945 hän sai komentoonsa hävittäjiä Reininmaalla. Hän antautui yhdysvaltalaisille Baijerissa 3. toukokuuta 1945.


title: Wolfgang Falck

text: Sodan jälkeen Falck työskenteli liikemiehenä, maanviljelijänä ja Britannian armeijan siviiliupseerina. Hän myös työskenteli McDonnell Douglasille Yhdysvalloissa. Eläkevuotensa hän vietti Itävallassa. Hän kuoli vuonna 2007.


title: Juan Carlos Moreno

text: Juan Carlos Moreno Rodríguez (s. 19. huhtikuuta 1975, Barcelona, Espanja) on espanjalainen jalkapalloilija. Hän edustaa tällä hetkellä Espanjan pääsarjassa pelaavaa CD Numanciaa. Hän on pelipaikaltaan hyökkäävä keskikenttäpelaaja.


title: Juan Carlos Moreno

text: Moreno on FC Barcelonan junioriakatemian kasvatteja. Hän teki ensiesiintymisensä edustusjoukkueessa kaudella 1995-1996. Kauden aikana hän pelasi yhteensä seitsemän ottelua. Seuraavaksi kaudeksi hän palasi Barcelonan juniorijoukkueeseen.


title: Juan Carlos Moreno

text: Moreno on edustanut urallaan useita joukkueita Espanjan toiseksi korkeimmalla sarjatasolla. Joukkueita ovat olleet Recreativo de Huelva, Lleida, CF Extremadura ja Terrassa FC. Vuonna 2003 Moreno siirtyi CD Numanciaan. Hän on ollut siirtymisensä jälkeen kiistaton avauskokoonpanon pelaaja.


title: Juan Carlos Moreno

text: Kaudeksi 2008-2009 Numancia palasi kolmen kauden tauon jälkeen takaisin Espanjan pääsarjaan. Moreno teki avausmaalin kauden ensimmäisessä vierasottelussa Real Madridia vastaan.


title: Sofia Milos

text: Sofia Milos (s. 27. syyskuuta 1969) on näyttelijä. Hän syntyi Sveitsin Zürichissä italialaiselle isälle ja kreikkalaiselle äidille. Hänet tunnetaan muun muassa Yelina Salasin roolista televisiosarjassa "". Hän on skientologi. Hän osaa kuutta kieltä: italiaa, saksaa, englantia, ranskaa, kreikkaa ja espanjaa.


title: Sofia Milos

text: Milos on menestynyt myös mallina ja harrastaa muun muassa maalaustaidetta. Hän esitti ensimmäisen roolinsa vuonna 1992.


title: Drew Hankinson

text: Andrew William Hankinson (s. 22. joulukuuta 1983) on yhdysvaltalainen showpainija, joka paini World Wrestling Entertainmentissä. Hänet tunnetaan paremmin nimellä Luke Gallows. Hän oli CM Punkin Tag Team-pari. Gallows tunnettiin aiemmin nimellä Festus sekä Imposter Kanena ja Freakin' Deaconina. WWE erotti hänet marraskuussa 2010. Hankinson painii tällä hetkellä yksityisissä promootioissa nimellä Keith Hanson.


title: Hannes Trautloft

text: Johannes ”Hannes” Trautloft (3. maaliskuuta 1912 − 11. tammikuuta 1995) oli saksalainen lentäjä-ässä toisessa maailmansodassa. Hän lensi 560 taistelutehtävää ja saavutti 58 ilmavoittoa. Hän lensi Luftwaffen hävittäjälentorykmentti JG 54:ssä.


title: Hannes Trautloft

text: Trautloft syntyi Großobringenissa. Hän meni ensin siviililentäjäkoulutukseen ja liittyi Reichswehriin vuonna 1932. Hänen opiskelutovereitaan olivat lentäjä-ässät Wolfgang Falck ja Günther Lützow. Ennen natsien valtaannousua Trautloft opiskeli lentämistä Neuvostoliitossa ja otti myöhemmin osaa Espanjan sisällissotaan.


title: Hannes Trautloft

text: Toisessa maailmansodassa Trautloft otti osaa Puolan offensiiviin ja yleni kapteeniksi. Ranskan ja Britannian ilmataisteluissa hän saavutti kymmenen ilmavoittoa. Hänestä tuli JG 54:n päällikkö 25. elokuuta 1940. Eräs hänen ensimmäisiä tekojaan päällikön asemassa oli yhteisen tunnuksen, vihreän sydämen, nimeäminen yksikölle. 25. elokuuta 1941 hänet ylennettiin majuriksi.


title: Hannes Trautloft

text: JG 54:n mukana Trautloft lensi Englannin kanaalin yllä yli 120 taistelutehtävää. Hän otti osaa operaatio Barbarossaan, jossa hänen voittonsa nousivat 58:aan. Hän ansaitsi palveluksistaan ritariristin. Loppuvuodesta 1944 toimiessaan ilmavoimien tarkastajana Trautloft pelasti teloitukselta 166 liittoutuneiden lentäjää järjestämällä arvovallallaan näiden siirron SS:n hallinnoimalta Buchenwaldin keskitysleiriltä parempiin oloihin tavalliselle Luftwaffen sotavankileirille. Tammikuussa 1945 Trautloft osallistui Luftwaffen komentajana toimineen valtakunnanmarsalkka Hermann Göringin syrjäyttämistä vaatineeseen harvinaislaatuiseen kapinaan ja siirrettiin rangaistuksena alempiin tehtäviin kouluttajaksi Strasbourgiin, jossa hänen sotansa päättyi arvoltaan everstinä.


title: Hannes Trautloft

text: Toisen maailmansodan jälkeen hän liittyi Bundeswehrin palvelukseen vuonna 1957, yleten ensin prikaatinkenraaliksi ja sitten kenraaliluutnantiksi. Hän kuoli vuonna 1995 Bad Wiesseessä.


title: Oskar Johansson

text: Oskar Aleksander Erlandinpoika Johansson (; 11. kesäkuuta 1892 Helsinki – 26. helmikuuta 1938 Petroskoi) oli suomalaissyntyinen opettaja, kirjailija ja toimittaja, joka teki elämäntyönsä Neuvostoliitossa. Punakaartin riveissä taistellut Johansson pakeni Suomen sisällissodan jälkeen Neuvosto-Karjalaan, jossa hän ennen kirjailijaksi ryhtymistään työskenteli opettajana.


title: Oskar Johansson

text: Kolmen romaanin lisäksi Johansson kirjoitti runsaasti erilaisia kertomuksia, runoja, esseitä ja novelleja, joita julkaistiin muun muassa sanoma- ja aikakauslehdissä sekä itsenäisinä kirjasina. Hän käsitteli tuotannossaan usein Karjalan ja Muurmannin alueen luontoa, lisäksi Johansson kuvasi sosialismin rakentamista. Hän kirjoiti paatoksellisia ja ylistäviä kertomuksia muun muassa suurista rakennustyömaista, kalastuskommuuneista ja maatalouden iskutyöläisistä. Johanssonin romanttiset tarinat sisältävät runsaasti allegorioita ja symboliikkaa.


title: Oskar Johansson

text: Johansson teloitettiin Stalinin vainojen yhteydessä vuonna 1938. Myöhemmin 1960-luvulla hänen tuotantoaan käännettiin paljon myös venäjäksi.


title: Oskar Johansson

text: Johansson syntyi Helsingissä kivityöläisen perheeseen. Kansakoulun jälkeen hän kävi pari vuotta oppikoulua, kunnes köyhän perheen lapsena joutui aloittamaan itse työnteon. Heinäkuussa 1913 Johansson tuomittiin lähes 12 vuoden vankeusrangaistukseen useista ryöstöistä, murroista ja varkauksista.


title: Oskar Johansson

text: Sisällissodan sytyttyä punaisten vankilaneuvosto vapautti Johanssonin 16. helmikuuta 1918. Tämän jälkeen hän työskenteli Suomenlinnassa toimineessa punaisten sotasairaalassa maaliskuun alkuun saakka, kunnes liittyi Helsingin punakaartin IV rykmenttiin lääkintämieheksi. 14. maaliskuuta osasto lähetettiin Joutsenon rintamalle, josta punaiset huhtikuun lopussa perääntyivät Lappeenrannan kautta Viipuriin. Johansson jäi valkoisten vangiksi Tienhaaran asemalla 29. huhtikuuta, josta hänet toimitettiin Viipurin vankileirile ja sieltä edelleen Tammisaaren vankileirille kesäkuun alussa. Heinäkuussa 1918 Johansson tuomittiin kahden vuoden kuritushuonerangaistukseen valtiopetoksesta. Hänet kuitenkin vapautettiin uuden armahduslain nojalla jo tammikuussa 1920.


title: Oskar Johansson

text: Vankileiriltä vapauduttuaan Johansson pakeni Neuvosto-Venäjälle, ilmeisesti koska hänellä oli vielä kärsimättä osa ennen sisällissotaa tuomitusta vankeusrangaistuksesta. Johansson suoritti suomenkielisen opettajakurssin Pietarhovissa, jonka jälkeen hän työskenteli opettajana Pietarin lähistöllä Keltossa ja Muurmannin alueella Jäämeren rannalla Uurassa. Vuodesta 1925 lähtien Johansson toimi opettajana Karjalan syrjäkylissä Paatenessa, Himolassa ja Lindjärvellä.


title: Oskar Johansson

text: Heinäkuussa 1926 Johansson oli mukana perustamassa Karjalan proletaaristen kirjailijain yhdistystä, jonka sihteeristön jäsenenä hän toimi vuodesta 1931 lähtien. Vuosina 1926–1931 hän työskenteli Petroskoissa Kustannusliike Kirjassa ja 1930 Johansson nimitettiin vastaperusetun maatalous- ja osuustoimintalehti "Kollektivistin" päätoimittajaksi. Kirjailijan uransa Johansson aloitti 1920-luvulla opettajana toimiessaan kirjoittamalla erilaisia koululaisille tarkoitettuja runoja ja kuvaelmia. Myöhemmin hän kirjoitti kertomuksia sanoma- ja aikakauslehtiin, julkaisten 1930-luvulla useita romaaneja sekä kertomuskokoelmia. Neuvostoliiton kirjailijaliiton jäseneksi Johansson hyväksyttiin 1934. Hän muodosti Karjalan kirjailijaliiton ydinjoukon yhdessä Eemeli Parraksen, Hilda Tihlän, Ragnar Ruskon, Mikael Rutasen ja Santeri Mäkelän kanssa, jotka olivat kaikki muuttaneet Venäjälle joko Suomesta tai Pohjois-Amerikasta.


title: Oskar Johansson

text: Syyskuussa 1937 Johansson erotettiin Neuvostoliiton kirjailijaliitosta ”porvarillisnationalismin” vuoksi. Johanssonin lisäksi Stalinin vainojen uhreiksi joutui lukuisia muita suomen- ja vepsänkielisiä kirjailijoita, joita Karjalan kirjailijaliiton puheenjohtaja Jalmari Virtanen yriti vielä puolustaa loppuvuonna 1937 kirjoittamassaan artikkelissa. Johansson vangittiin kuitenkin tammikuussa 1938 ja tuomittiin kuolemaan 13. helmikuuta. Teloitus pantiin täytäntöön helmikuun lopussa Petroskoin lähistöllä Krasnyi borissa, jonne Johansson myös haudattiin. Hänet rehabilitoitiin Stalinin kuolemaan jälkeen heinäkuussa 1956.


title: Oskar Johansson

text: Johansson kuului Neuvosto-Karjalan suomenkielisten kirjailijoiden ensimmäiseen sukupolveen, jonka muita tunnettuja nimiä olivat muun muassa Jalmari Virtanen, Eemeli Parraksen, Ragnar Ruskon, Arvi Nummen, Lauri Letonmäen, Lea Helon, Matti Husun ja Hilda Tihlän kanssa. Hänen innoituksensa kirjoittamiseen syntyi Suomessa vankileiriaikana ilman aikaisempaa kokemusta. Johansson aloitti kirjoittamalla runoja ja kuvaelmia koululaisten iltamia varten ja pian niitä alettiin julkaisemaan myös sanomalehdissä. Hänen ensimmäinen laajempi teoksensa oli vuoden 1928 aikana "Punainen Karjala" -lehdessä julkaistu jatkoromaani "Uutta aikaa kohti". Uurassa opettajana toimiessaan hän sai ajatuksen vuonna 1931 ilmestyneestä romaanistaan "Punaiset tunturisissit", joka kuvaa Muurmannin alueen kalastajien elämää Venäjän vallankumouksen, sisällissodan ja liittoutuneiden intervention pyörteissä.


title: Oskar Johansson

text: Johanssonin pääteos on vuonna 1935 ilmestynyt romaani "Teräsviima", joka käsittelee Suomen sisällissodan taustoja ja seurauksia. Sitä pidetään hänen onnistuneimpana romaaninaan, vaikkei se kokonaisuutena nousekaan kovin korkeatasoiseksi. Teosta on moitittu muun muassa juonen epäloogisuudesra sekä henkilökuvien mustavalkoisuudesta. Romaanien sijasta Johansson olikin parhaimmillaan lyhyiden kertomusten ja kuvausten kirjoittajana. Niiden joukossa on muun muassa hänen paostaan Neuvosto-Venäjälle kertova "Kiitos neuvosta". Johanssonin muut lyhyet kertomukset käsittelevät lähinnä sosialismin tuomia muutoksia Karjalan maaseudun elämään sekä Karjalan ja Muurmannin karua luontoa. Vuonna 1935 kertomuksista ilmestyi kokoelma "Saloilta ja tuntureilta". Vuonna 1937 Johansson viimeisteli Muurmannin kalastajista kertovaa uutta romaaniaan, joka kuitenkin jäi keskeneräiseksi ja myös sen käsikirjoitus katosi.


title: Sofia Arvidsson

text: Lena Sofia Alexandra Arvidsson (s. 16. helmikuuta 1984 Halmstad) on ruotsalainen tennispelaaja. Hän aloitti lajin kahdeksanvuotiaana ja on ollut ammattilaisena vuodesta 1999 lähtien. Hän on yltänyt maailmanlistalla korkeimmillaan kaksinpelaajana 29. ja nelinpelaajana 67. sijalle. Hän on pelannut Ruotsin Fed Cup -joukkueessa ja kilpaillut myös Pekingin olympialaisissa 2008.


title: Sveitsin 1. Liga

text: SRL on Sveitsin jääkiekon kolmanneksi korkein sarjataso National Leaguen ja Swiss Leaguen jälkeen. Sarjan nimi kaudella 2017-2018 on sponsorin mukaan nimetty MySports League. Liigassa pelaa 12 joukkuetta.


title: Elizabeth Reaser

text: Elizabeth Ann Reaser (s. 15. kesäkuuta 1975 Bloomfield, Michigan) on yhdysvaltalainen näyttelijä. Hänet tunnetaan esimerkiksi televisiosarjasta "Greyn anatomia" ja vuoden 2008 elokuvasta "Twilight – Houkutus".


title: Elizabeth Reaser

text: Reaser syntyi Bloomfieldissä, Michiganissa Karen Davidsonille ja John Reaserille. Reaserin isäpuoli William Davidson oli miljardööri liikemies, ja Reaserin äidistä Karenista tuli Detroit Pistonsin omistaja Reaserin isäpuolen kuoltua vuonna 2009. Nuoruudessaan Reaser kävi Birmingham Seaholm High Schoolia ja valmistui Avondale High Schoolista vuonna 1993. Myöhemmin hän kävi Juilliard Schoolia. Reaser on kasvissyöjä.


title: Elizabeth Reaser

text: Reaser tunnetaan muun muassa roolistaan vampyyri Esme Cullenina Stephenie Meyerin kirjasarjaan perustuvissa elokuvissa "Twilight – Houkutus" (2008), "Twilight – Uusikuu" (2009), "Twilight – Epäilys" (2010) ja "Twilight – Aamunkoi" (2011–2012). Hän on esiintynyt myös televisiosarjassa "Greyn anatomia", jossa hän vieraili muistinsa menettäneen ja raskaana olevan potilaan Avan roolissa yhteensä 17 jakson verran vuosina 2007–2008. Hän sai Emmy-ehdokkuuden roolistaan "Greyn anatomiassa". Vuonna 2008 Reaser esitti pääosaa draamasarjassa "Ex List", joka kuitenkin lopetettiin vain neljän esitetyn jakson jälkeen huonon vastaanoton takia.


title: SuperElit

text: J20 Superelit on ruotsalainen junioreiden jääkiekkosarja. Se on Ruotsin korkein sarjataso juniorijääkiekossa. Liigaan osallistuu 20 joukkuetta jotka on lajiteltu kahteen ryhmään. "Norra" ja "Södra". J20 Superelitin voittaja saa palkinnoksi Anton Cupin.


title: Jymäyttämisen taito

text: Jymäyttämisen taito – Strategiaoppeja muinaisesta Kiinasta on Matti Nojosen kirja vuodelta 2008, jossa hän käsittelee perinteisen kiinalaisen sotilaskoulukunnan harhauttamisen () strategiaoppeja. Jymäyttämisen taidon päätavoite on voittaa vihollinen ilman fyysistä yhteenottoa tuhoamalla vastustajan suunnitelmat. Mikäli taistelua ei voida välttää, vihollista harhaanjohdetaan kaikilla organisaatio- ja toimintatasoilla taistelun kuluessa. Jymäyttämisen taitoa muistuttavia termejä ovat englannin stratagem ([sala]juoni) ja venäjän maskirovka (kokonaisvaltainen disinformaatiokampanja).


title: Jymäyttämisen taito

text: Strategiatyötä käsiteltiin sotataitoa käsittelevissä kirjoissa ainakin Zhou-dynastian ajoista lähtien. Song-dynastian aikana laadittiin lista ”Seitsemästä sotilasklassikosta (sotaklassikosta)”, joita Kiinan sotilasakatemia (), käytti osana oppimateriaalia. Kuusi teoksista perehdytti jymäyttämisen taitoon: Sunzin "Sodankäynnin taito", Jiang Shangin "Ruhtinas Tain kuusi salaista suunnitelmaa", Sima Rangjun "Sotaministerin keinot", tuntemattoman kirjoittajan "Keltaisen kiviruhtinaan kolme suunnitelmaa", Wei Liaon "Weiliaozi" ja Li Jingin "Tang Taizongin ja Li Weigongin vuoropuhelu". Seitsemäs sotilasklassikko on Wuzin "Sodankäynnin taito", joka kuvaa rehtiä ja avointa strategiaa.


title: Jymäyttämisen taito

text: Jymäyttäminen on yleismaailmallinen strateginen toimintatapa. Perinteinen kiinalainen strategiatyö on kokonaisvaltainen prosessi, jonka tarkoitus on johtaa harhaan sekä rauhantilan, sodanuhan että sotatilan aikana. Tämän strategiatyön perusta on epälineaarisuudet ja menestys luodaan säännönmukaisuuksista poikkeavilla toimintamalleilla. Menestyksekkäiden strategioiden toistoa ei kiinalaisen näkemyksen mukaan pidetä mahdollisena, koska tilanteet, prosessit ja päätökset ovat ainutkertaisia.


title: Jymäyttämisen taito

text: Vihollisen mieleen kohdistettua hyökkäystä eli psykologisia operaatioita pidetään jymäyttämisen taidossa suurimmassa arvossa. Tämän jälkeen tulevat liittoutumiin kohdistuneet hyökkäykset, edelleen sotilaita vastaan kohdistuneet hyökkäykset ja viimeisenä kiinteitä puolustusasemia vastaan suoritetut hyökkäykset. Vihollisen mieleen kohdistuneen hyökkäyksen tarkoituksena on tehdä vastustaja epävarmaksi siitä, mihin resursseihin, havaintoihin ja niin edelleen hän voi luottaa sotatoimien yhteydessä. Psykologisilla operaatioilla pyritään samanaikaisesti luomaan vihollisessa väärää itsevarmuutta ja väärää itsensä aliarviointia.


title: Jymäyttämisen taito

text: Jymäyttämisen taito jakautuu kirjan mukaan esimerkiksi seuraaviin symbioottisiin osa-alueisiin:


title: Jymäyttämisen taito

text: Pitkä marssi on esimerkki Kiinan kommunistisen puolueen ja Mao Zedongin tavasta tuottaa disinformaatiota. Sotilaallinen romahdus on muutettu vaikuttavaksi tarinaksi Zedongin johtamistaidoista. Zedongin ja hänen armeijansa pakomatka oli matkalle lähteneiden noin 100 000 miehen, naisen ja lapsen päivittäinen selviytymiskamppailu, jossa suurin osa marssijoista karkasi riveistä marssin aikana. Lopullinen Mao Zedongin joukkojen vahvuus oli noin 6 000 miestä ja pieni joukko naisia. Moraalittomuus ja petollisuus ovat Mao Zedongin mukaan strategiatyön ydin. Mao Zedongin sodankäynnin strategiatyö perustui pitkälti perinteiseen harhaanjohtamisen strategiaan ja hän yhdisti sen marxilaisen ideologian propagandatyön (Carl von Clausewitz "Sodankäynnistä": massojen tunnetilan hallinta) ja leninistisen puoluekurin (Carl von Clausewitz "Sodankäynnistä": poliitikkojen ja päättäjien välinen suhde) kanssa symbioottiseksi kokonaisuudeksi.


title: Surupuku (kappale)

text: Surupuku (ra064) on Timo Rautiainen & Trio Niskalaukauksen kappale ja ensimmäinen single vuonna 2002 ilmestyneeltä Rajaportti-albumilta. Kappale päätyi Radiomafian valtakunnalliseen voimasoittoon ja single nousi suoraan Suomen virallisen listan ykköseksi. Timo Rautiainen & Trio Niskalaukaus sai Surupuvulla vuoden 2002 Emma-gaalassa Emma-patsaan kategoriasta "Vuoden biisi". Surupukua voidaankin pitää yhtyeen "läpimurtosinglenä", jolla Timo Rautiainen & Trio Niskalaukaus nousi lopullisesti suuren yleisön tietoisuuteen.


title: Surupuku (kappale)

text: Kappaleen on säveltänyt Timo Rautiainen, sanoittanut Jarkko Martikainen ja sovittanut Timo Rautiainen & Trio Niskalaukaus yhdessä Jarkko Martikaisen kanssa. Singlen bonusraitana on Niskalaukauksen versio alun perin Vesa-Matti Loirin esittämästä, Eino Leinon runoon perustuvasta kappaleesta ”Tulkaa kotiin”.


title: Eemeli Parras

text: Eemeli Parras, oikea nimi Johan Emil Partainen, myöhemmin "Partanen" (18. helmikuuta 1884 Helsinki – 23. tammikuuta 1939 Kotlas) oli suomalaissyntyinen Yhdysvalloissa ja myöhemmin Neuvostoliitossa asunut toimittaja ja kirjailija.


title: Eemeli Parras

text: Parraksen ajurina toiminut isä kuoli hänen ollessaan 2-vuotias. Parras kävi kansakoulun Mäntsälässä ja teki sitten erilaisia sekatöitä kunnes tuli 1901 Helsinkiin viilarin oppiin. Työnsaanti oli kuitenkin vaikeaa ja vuonna 1902 Parras lähti siirtolaiseksi Amerikkaan. Hän oli mukana kirjailija Matti Kurikan Sointula-hankkeessa Kanadassa mutta kun tämä hanke romahti Parras joutui hankkimaan elantonsa kuparikaivoksen työmiehenä.


title: Eemeli Parras

text: Parras palasi 1907 Suomeen ja toimi jonkin aikaa muun muassa Lahdessa ilmestyneen Raivaaja-lehden toimittajana. Hän palasi kuitenkin Yhdysvaltoihin 1910. Parras toimi nyt työväenjärjestöjen luennoitsijana, oli toimittajana useissa amerikansuomalaisissa työväenlehdissä ("Työmies", "Raivaaja") ja osallistui ammattiyhdistys- ja puoluetoimintaan. Hän julkaisi näihin aikoihin myös ensimmäisen runokokoelmansa "Pohjalta".